**ΚΑΤΑΣΤΑΤΙΚΟ**

της Ενεργειακής Κοινότητας με την Επωνυμία

**«ΕΝΕΡΓΕΙΑΚΗ ΚΟΙΝΟΤΗΤΑ ΛΑΜΙΑΣ»**

**ΚΕΦΑΛΑΙΟ Α: ΙΔΡΥΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ (ΑΡΘΡΑ 1-6)**

**ΑΡΘΡΟ 1**

**ΕΠΩΝΥΜΙΑ - ΔΙΑΚΡΙΤΙΚΟΣ ΤΙΤΛΟΣ**

Ιδρύεται ενεργειακή κοινότητα περιορισμένης ευθύνης με την επωνυμία «ΕΝΕΡΓΕΙΑΚΗ ΚΟΙΝΟΤΗΤΑ/ Ε.Κοιν. ΛΑΜΙΑΣ» και διακριτικό τίτλο στην Ελληνική «Ενεργειακή Κοινότητα Λαμίας» και στην Αγγλική «Lamia Energy Community».

**ΑΡΘΡΟ 2**

**ΙΔΡΥΤΙΚΑ ΜΕΛΗ**

Ιδρυτικά μέλη της ενεργειακής κοινότητας, τα οποία φέρουν την ιδιότητα του συνεταίρου, είναι:

**Α** . Ο Δήμος Λαμιέων, που εδρεύει επί της Φλέμινγκ & Ερυθρού Σταυρού, στη Λαμία Τ.Κ. 35131, με ΑΦΜ 997947640 της Δ.Ο.Υ. Λαμίας, όπως νομίμως εκπροσωπείται από το Δήμαρχο αυτού Ευθύμιο Καραΐσκο.

**Β.** Η «Δημοτική Επιχείρηση Ύδρευσης Αποχέτευσης Λαμίας» [ΔΕΥΑΛ] που εδρεύει επί της Α. Παπανδρέου & Τ. Ισαάκ, στη Λαμία ΤΚ 35133, ΑΦΜ 090014117 της Δ.Ο.Υ. Λαμίας, όπως νομίμως εκπροσωπείται από τον Αντιπρόεδρο του ΔΣ αυτής………………………………………………………………..

**Γ.** Η «Δημοτική Κοινωφελής Επιχείρηση Δήμου Λαμιέων» που εδρεύει επί της Λεωνίδου 11, στη Λαμία Τ.Κ 35133, ΑΦΜ 997501272 της Δ.Ο.Υ. Λαμίας, όπως νομίμως εκπροσωπείται από τον Πρόεδρο του ΔΣ αυτής ….. ……………………………….

**Δ**. Το «Δημοτικό Περιφερειακό Θέατρο Ρούμελης ( ΔΗ.ΠΕ.ΘΕ.Ρ)», που εδρεύει επί της οδού Υψηλάντη 17, στη Λαμία Τ.Κ 35132, ΑΦΜ : 090061235 της Δ.Ο.Υ. Λαμίας, όπως νομίμως εκπροσωπείται από την Αντιπρόεδρο του ΔΣ αυτής …….……………………………..

**Ε**. Οι Χώροι Στάθμευσης Λαμίας - Μονομετοχική Δημοτική ΑΕ που εδρεύει επί της Λεωνίδου 11 στη Λαμία Τ.Κ 35133, ΑΦΜ 998439680 της Δ.Ο.Υ. Λαμίας, όπως νομίμως εκπροσωπείται από τον Πρόεδρο του ΔΣ αυτής …….……………………………..

**ΑΡΘΡΟ 3**

**ΕΔΡΑ**

Έδρα της «Ενεργειακής Κοινότητας Λαμίας» ορίζεται το Δημαρχείο Λαμίας, επί της οδού Φλέμινγκ & Ερυθρού Σταυρού, ΤΚ 35131. Επιτρέπεται με απόφαση του Διοικητικού Συμβουλίου η ίδρυση υποκαταστημάτων ή παραρτημάτων σε οποιαδήποτε άλλη περιοχή στην Ελλάδα και στην υπόλοιπη Ευρώπη, για την καλύτερη εξυπηρέτηση των μελών του, χωρίς μεταβολή της έδρας. Η δραστηριότητα της «Ενεργειακής Κοινότητας Λαμίας» δύναται να εκτείνεται σε όλη την εδαφική επικράτεια της Περιφέρειας Στερεάς Ελλάδας, όπως έχει καθορισθεί με το Ν. 3852/2010.

**ΑΡΘΡΟ 4**

**ΧΡΟΝΙΚΗ ΔΙΑΡΚΕΙΑ**

Η χρονική διάρκεια της ενεργειακής κοινότητας είναι απεριόριστη.

**ΑΡΘΡΟ 5**

**ΣΚΟΠΟΣ – ΑΝΤΙΚΕΙΜΕΝΟ ΔΡΑΣΤΗΡΙΟΤΗΤΑΣ**

Η Ενεργειακή Κοινότητα Λαμίας (Ε.Κοιν.) είναι αστικός συνεταιρισμός αποκλειστικού σκοπού, ο οποίος διέπεται από τις διατάξεις του Ν. 4513/2018 και συμπληρωματικά από αυτές του Ν. 1667/1986 ως εκάστοτε ισχύουν. Έχει στόχο την προώθηση της κοινωνικής και αλληλέγγυας οικονομίας (ως ορίζεται στο άρθρο 2 παρ. 1 του Ν. 4430/2016) και καινοτομίας στον ενεργειακό τομέα, την αντιμετώπιση της ενεργειακής ένδειας και την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, καθώς και τη βελτίωση της ενεργειακής αποδοτικότητας στην τελική χρήση σε τοπικό και περιφερειακό επίπεδο.

Ο σκοπός της «Ενεργειακής Κοινότητας Λαμίας» και το αντικείμενο της δραστηριότητάς της περιλαμβάνει:

α. Την εγκατάσταση σταθμών Α.Π.Ε., Σ.Η.Θ.Υ.Α και Υβριδικών Σταθμών για την παραγωγή, αποθήκευση, ιδιοκατανάλωση ή πώληση ηλεκτρικής ή θερμικής ή ψυκτικής ενέργειας από σταθμούς Α.Π.Ε., Σ.Η.Θ.Υ.Α. και Υβριδικούς εγκατεστημένους εντός της Περιφέρειας Στερεάς Ελλάδας.

β. Τη διαχείριση (συλλογή, μεταφορά, επεξεργασία, αποθήκευση, διάθεση) πρώτων υλών για την παραγωγή ηλεκτρικής ή θερμικής ή ψυκτικής ενέργειας από βιομάζα ή βιορευστά ή βιοαέριο ή μέσω ενεργειακής αξιοποίησης του βιοαποικοδομήσιμου κλάσματος αστικών αποβλήτων.

γ. Την προμήθεια για τα μέλη της ενεργειακών προϊόντων, συσκευών, εγκαταστάσεων, με στόχο τη μείωση της ενεργειακής κατανάλωσης και της χρήσης συμβατικών καυσίμων, καθώς και τη βελτίωση της ενεργειακής αποδοτικότητας.

δ. Την προμήθεια για τα μέλη της ηλεκτροκίνητων οχημάτων (υβριδικών ή μη), οχημάτων υδρογόνου και οχημάτων με καύση φυσικού αερίου, υγραερίου, βιοαερίου ή άλλου εναλλακτικού, με στόχο την επίτευξη καλύτερων τιμών.

ε. Τη διαχείριση δικτύων διανομής ηλεκτρικής ενέργειας, θερμικής ή ψυκτικής, εντός της Περιφέρειας Στερεάς Ελλάδας

στ. Την προμήθεια ηλεκτρικής ενέργειας ή φυσικού αερίου προς Τελικούς Πελάτες σύμφωνα με το άρθρο 2 του ν.4001/2011 εντός της Περιφέρειας Στερεάς Ελλάδας

ζ. Την παραγωγή, διανομή και προμήθεια θερμικής ή ψυκτικής ενέργειας εντός της Περιφέρειας Στερεάς Ελλάδας.

η. Τη διαχείριση της ζήτησης για τη μείωση της τελικής χρήσης της ηλεκτρικής ενέργειας και την εκπροσώπηση παραγωγών και καταναλωτών στην αγορά ηλεκτρικής ενέργειας και γενικότερα τη δραστηριοποίησή της στην αγορά εκπροσώπησης (aggregation).

θ. Την ανάπτυξη, διαχείριση και εκμετάλλευση σταθμών φόρτισης ηλεκτροκίνητων οχημάτων και σημείων ανεφοδιασμού με συμπιεσμένο φυσικό αέριο (CNG), υγροποιημένο φυσικό αέριο (LNG), υγραέριο ή βιοαέριο ή υδρογόνου ή διαχείριση μέσων βιώσιμων μεταφορών εντός της Περιφέρειας Στερεάς Ελλάδας και γενικότερα δικτύου υποδομών εναλλακτικών καυσίμων σύμφωνα με το Ν. 4439/2016.

ι. Την παροχή ενεργειακών υπηρεσιών σύμφωνα με την ΥΑ ΔΕΠΕΑ/Γ/οικ. 176381 (ΦΕΚ β 2672/6-7-2018) απόφασης της Υπουργού Περιβάλλοντος Ενέργειας και Κλιματικής Αλλαγής.

Επιπλέον, η «Ενεργειακή Κοινότητα Λαμίας» έχει τη δυνατότητα εκ του καταστατικού, να προβαίνει αυτοδύναμα ή να συμμετέχει σε δράσεις που αποβλέπουν:

α. Στην προσέλκυση κεφαλαίων για την πραγματοποίηση επενδύσεων αξιοποίησης των Α.Π.Ε. ή Σ.Η.Θ.Υ.Α. ή παρεμβάσεων βελτίωσης της ενεργειακής απόδοσης εντός της Περιφέρειας Στερεάς Ελλάδας

β. Στη σύνταξη τεχνικοοικονομικών μελετών αξιοποίησης των Α.Π.Ε. ή της Σ.Η.Θ.Υ.Α. ή υλοποίησης παρεμβάσεων βελτίωσης της ενεργειακής απόδοσης ή παροχή στα μέλη της τεχνικής υποστήριξης στους ανωτέρω τομείς.

γ. Στη διαχείριση ή συμμετοχή σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης ή άλλους σχετικά με τους σκοπούς της.

δ. Στην παροχή συμβουλών για τη διαχείριση ή συμμετοχή των μελών της σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης ή άλλους σχετικά με τους σκοπούς της.

ε. Στην ενημέρωση, εκπαίδευση και ευαισθητοποίηση σε τοπικό και περιφερειακό επίπεδο για θέματα ενεργειακής αειφορίας.

στ. Σε δράσεις για την αντιμετώπιση της ενεργειακής ένδειας σε ευάλωτους καταναλωτές ή πολίτες κάτω από τα όρια της φτώχειας, ανεξάρτητα αν είναι μέλη της ενεργειακής κοινότητας, όπως ενδεικτικά παροχή ή συμψηφισμός ενέργειας, ενεργειακή αναβάθμιση κατοικιών ή άλλα μέτρα που μειώνουν την κατανάλωση της ενέργειας στις κατοικίες των πολιτών αυτών.

**ΑΡΘΡΟ 6**

**ΔΙΑΤΥΠΩΣΕΙΣ ΔΗΜΟΣΙΟΤΗΤΑΣ**

Για τη σύσταση της Ενεργειακής Κοινότητας Λαμίας προσκομίζονται στο αρμόδιο Ειρηνοδικείο, το καταστατικό, και τα καταστατικά των Νομικών Προσώπων – μελών της Ε.Κοιν.

**ΚΕΦΑΛΑΙΟ Β: ΜΕΛΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ (άρθρα 1-9)**

**ΑΡΘΡΟ** **1**

**ΜΕΛΗ**

1. Μέλος της Ενεργειακής Κοινότητας Λαμίας μπορεί να είναι κάθε φυσικό πρόσωπο με πλήρη δικαιοπρακτική ικανότητα, κάθε νομικό πρόσωπο δημοσίου ή ιδιωτικού δικαίου, καθώς και ΟΤΑ Α΄ βαθμού της Περιφέρειας Στερεάς Ελλάδας ή επιχειρήσεις αυτών, κατ’ εξαίρεση των διατάξεων του άρθρου 107 Ν. 3852/2010

2. Τουλάχιστον το 50% των μελών συν ένα πρέπει να σχετίζονται με τον τόπο στον οποίο βρίσκεται η έδρα της Ε.Κοιν. Συγκεκριμένα τα φυσικά πρόσωπα πρέπει να έχουν πλήρη ή ψιλή κυριότητα ή επικαρπία σε ακίνητο το οποίο βρίσκεται εντός της Περιφέρειας Στερεάς Ελλάδας ή να είναι δημότες Δήμου Λαμίας της Περιφέρειας Στερεάς Ελλάδας και τα νομικά πρόσωπα μέλη να έχουν την έδρα τους εντός της Περιφέρειας Στερεάς Ελλάδας

**ΑΡΘΡΟ 2**

**ΕΙΣΔΟΧΗ ΜΕΛΟΥΣ- ΠΡΟΫΠΟΘΕΣΕΙΣ**

Για να αποκτήσει φυσικό ή νομικό πρόσωπο την ιδιότητα του μέλους της Ενεργειακής Κοινότητας Λαμίας πρέπει να υποβάλει αίτηση στο Διοικητικό Συμβούλιο που θα αποφασίσει για την αποδοχή της στην αμέσως επόμενη συνεδρίαση. Στην αίτησή του, η οποία υπέχει θέση πρότασης για σύναψης συνεταιριστικής σύμβασης, και πρέπει να είναι απαλλαγμένη από ελαττώματα της βούλησης, κατά τις διατάξεις του Αστικού Κώδικα, πρέπει να δηλώνει ότι:

α. Έχει πλήρη δικαιοπρακτική ικανότητα και ελεύθερη διαχείριση της περιουσίας του,

β. Εφόσον πρόκειται για νομικό πρόσωπο, οι καταστατικοί του σκοποί δεν αντίκεινται στις διατάξεις του καταστατικού της «Ενεργειακής Κοινότητας Λαμίας», ούτε είναι ασυμβίβαστοι με αυτές,

γ. Αποδέχεται ανεπιφύλακτα το καταστατικό της «Ενεργειακής Κοινότητας Λαμίας» και τις αποφάσεις της Γενικής Συνέλευσης και του Διοικητικού Συμβουλίου, καθώς και του Εποπτικού Συμβουλίου,

δ. Με την επιφύλαξη του α. 2§4 του Ν. 4513/2018 δεν συμμετέχει σε άλλο νομικό πρόσωπο που να επιδιώκει τους ίδιους σκοπούς εντός της έδρας της «Ενεργειακής Κοινότητας Λαμίας» και δεν ασκεί ανταγωνιστική δραστηριότητα.

ε. Δεν έχει διαγραφεί από συνεταιρισμό για οποιαδήποτε αιτία,

Το υποψήφιο μέλος υποχρεούται να αποδεικνύει με έγκυρα κατά περίπτωση έγγραφα ότι πληροί τις προϋποθέσεις συμμετοχής του στον συνεταιρισμό.

Η απόφαση του ΔΣ για την έγκριση εγγραφής νέου μέλους υπόκειται στην έγκριση της αμέσως προσεχούς ΓΣ. Η ιδιότητα του μέλους αποκτάται μεν από το χρόνο αποδοχής της αίτησης από το ΔΣ, αλλά η συμμετοχή του νέου μέλους στο συνεταιρισμό επιτρέπεται μετά την έγκριση εγγραφής από τη ΓΣ. Η ΓΣ αποφασίζει και για την τύχη αιτήσεων εγγραφής μελών που δεν είχαν γίνει δεκτές από το ΔΣ.

Η απόφαση της ΓΣ κοινοποιείται εντός 20 ημερών από τη λήξη των εργασιών της στον ενδιαφερόμενο. Κατ’ αυτής επιτρέπεται προσφυγή στο Ειρηνοδικείο Λαμίας εντός δέκα ημερών από την κοινοποίησή της.

Δεδομένου ότι η «Ενεργειακή Κοινότητα Λαμίας» δεν αποτελεί αναγκαστικό συνεταιρισμό, η εισδοχή μέλους επαφίεται στην ελεύθερη βούληση των μελών της, όπως αυτά αντιπροσωπεύονται από τα όργανα Διοίκησης και δεν δύναται να εξαναγκασθεί προς τούτο.

**ΑΡΘΡΟ 3**

**ΑΠΩΛΕΙΑ ΙΔΙΟΤΗΤΑΣ ΜΕΛΟΥΣ – ΣΥΝΕΤΑΙΡΟΥ**

Απώλεια της ιδιότητας του μέλους της Ενεργειακής Κοινότητας Λαμίας επέρχεται με αποχώρηση, διαγραφή ή θάνατο του φυσικού προσώπου του συνεταίρου ή λύση του νομικού προσώπου.

**ΑΡΘΡΟ 4**

**ΟΙΚΕΙΟΘΕΛΗΣ ΑΠΟΧΩΡΗΣΗ- ΠΡΟΫΠΟΘΕΣΕΙΣ**

Μέλος της Ενεργειακής Κοινότητας Λαμίας μπορεί να αποχωρήσει οποτεδήποτε μετά την παρέλευση τριών χρόνων από την εγγραφή του, αλλά μόνο στο τέλος της χρήσεως και αφού τηρηθούν οι διατάξεις του άρθρου 2 παρ. 7 του νόμου 1667/1986, δηλαδή, κατόπιν σχετικής έγγραφης δήλωσής του η οποία θα υποβληθεί προ τριών τουλάχιστον μηνών πριν το τέλος της οικονομικής χρήσης στο Διοικητικό Συμβούλιο.

Στο συνεταίρο που αποχωρεί ή αποκλείεται αποδίδεται η συνεταιριστική μερίδα που εισέφερε υπολογιζόμενη σε πραγματικούς όρους, το αργότερο, εντός τριών (3) μηνών από την έγκριση ισολογισμού της χρήσης μέσα στην οποία έγινε η αποχώρηση ή ο αποκλεισμός. Ο συνεταίρος που αποχώρησε ή αποκλείστηκε καμία άλλη απαίτηση δεν μπορεί να έχει επί της περιουσίας της Ενεργειακής Κοινότητας. Επιφυλάσσεται υπέρ του ΔΣ το δικαίωμα παρακράτησης της εισφοράς του από τη συνεταιριστική μερίδα χρεών και οφειλών του συνεταίρου από συναλλαγές.

Μέλος μπορεί να αποχωρήσει στο τέλος της χρήσης, μη τηρουμένων των παραπάνω προθεσμιών, αν μεταβληθεί η ευθύνη από περιορισμένη σε απεριόριστη και υπό την προϋπόθεση ότι δεν ενέκρινε την τροποποίηση. Στην περίπτωση αυτή πρέπει να υποβάλει αίτηση εντός προθεσμίας όχι μικρότερης των τριών και μεγαλύτερης των έξι μηνών από την έγκριση της τροποποίησης.

**ΑΡΘΡΟ 5**

**ΘΑΝΑΤΟΣ ΣΥΝΕΤΑΙΡΟΥ**

Σε περίπτωση θανάτου συνεταίρου (αφορά την περίπτωση εισδοχής φυσικού προσώπου στην παρούσα Ε.Κοιν Λαμίας ως μέλους αυτής) αυτός διαγράφεται στο τέλος της χρήσης κατά την οποία επήλθε ο θάνατος. Στο χρονικό διάστημα από την ημερομηνία του θανάτου μέχρι το τέλος της χρήσης, η συνεταιριστική ιδιότητα του θανόντος συνεχίζεται στο πρόσωπο των κληρονόμων του, οι οποίοι υποκαθίστανται στα δικαιώματα και τις υποχρεώσεις του κληρονομουμένου.

Η συνεταιριστική ιδιότητα και η συνεταιριστική μερίδα θανόντος συνεταίρου μπορούν να περιέλθουν οριστικά στον κληρονόμο που έχει τις προϋποθέσεις να γίνει μέλος της Ενεργειακής Κοινότητας Λαμίας κατόπιν σχετικής αίτησης.

Σε περίπτωση ύπαρξης πολλών κληρονόμων, ή ανηλίκων, το δικαίωμα ψήφου στις Γενικές Συνελεύσεις ασκείται από τον αντιπρόσωπο των κληρονόμων, κατόπιν συμβολαιογραφικής δήλωσης αντιπροσώπευσης.

Σε περίπτωση που οι κληρονόμοι δεν θελήσουν ν' αποκτήσουν την ιδιότητα του συνεταίρου, τους αποδίδεται η συνεταιριστική μερίδα που είχε εισφέρει ο κληρονομούμενος, υπολογιζόμενης της αξίας της σε πραγματικούς όρους (άρθρο 4 παρ. 1 Ν. 1667/1986).

**ΑΡΘΡΟ 6**

**ΔΙΑΓΡΑΦΗ ΜΕΛΩΝ**

Ύστερα από εισήγηση του Δ.Σ. και με απόφαση της Γενικής Συνέλευσης, που λαμβάνεται με την αυξημένη απαρτία και πλειοψηφία του άρθρου 5 παρ. 4 και 6 του Ν. 1667/86, όπως αυτός τροποποιήθηκε με το άρθρο του Ν. 2166/93, μέλος της Ενεργειακής Κοινότητας διαγράφεται εφόσον :

α. Βλάπτει τα συμφέροντα του συνεταιρισμού από παράβαση των υποχρεώσεών του.

β. Καθυστερεί την εξόφληση των ληξιπρόθεσμων οφειλών του προς το συνεταιρισμό, περισσότερο από τρεις μήνες.

γ. Καταδικασθεί, με τελεσίδικη απόφαση, για αδικήματα σε βάρος της περιουσίας του συνεταιρισμού.

δ. Ασκεί επιχείρηση ανταγωνιστική προς τα συμφέροντα της Ενεργειακής Κοινότητας Λαμίας

Η διαγραφή γνωστοποιείται με κοινοποίηση αποσπάσματος της απόφασης της Γενικής Συνέλευσης που περιέχει και την αιτιολογία και η οποία λαμβάνεται με την αυξημένη απαρτία και πλειοψηφίας του α. 11§4 και 6 Ν. 1667/1986.

Μέσα σε δύο (2) μήνες από την κοινοποίηση της σχετικής απόφασης, ο συνεταίρος μπορεί να προσφύγει στο αρμόδιο Ειρηνοδικείο, σύμφωνα με το άρθρο 2 § 8 του Ν. 1667/1986.

Η απώλεια της ιδιότητας του μέλους, επέρχεται από την ημέρα που δημοσιεύεται η τελεσίδικη απόφαση που απορρίπτει την προσφυγή ή από την ημέρα που έληξε άπρακτη η προθεσμία των δύο μηνών.

Στη Συνέλευση που θα ληφθεί απόφαση περί διαγραφής των δικαιούνται να παραστούν και οι διαγραφέντες για να εκθέσουν τις απόψεις των, προφορικά, αλλά χωρίς δικαίωμα ψήφου.

Σε περίπτωση μη έγκρισης της εισήγησης του Διοικητικού Συμβουλίου από τη Γενική Συνέλευση, η διαγραφή θεωρείται ως μηδέποτε γενόμενη.

Οι αποφάσεις περί διαγραφής γνωστοποιούνται στους διαγραφέντες συνεταίρους με συστημένη επιστολή ή με δικαστικό επιμελητή μέσα σε ένα μήνα από τη λήψη τους.

Οι διαγραφόμενοι συνεταίροι δεν μπορούν να ζητήσουν την εκκαθάριση του συνεταιρισμού ούτε μπορούν να έχουν οποιαδήποτε απαίτηση επί της περιουσίας του.

Μπορούν μόνο να ζητήσουν την καταβολή της αξίας των συνεταιριστικών μερίδων υπολογιζόμενης σε πραγματικούς όρους. Εάν κατά την έξοδο κάποιου συνεταίρου η περιουσία του συνεταιρισμού, συνυπολογιζομένων και των αποθεματικών, δεν επαρκεί για την κάλυψη των, τυχόν, υπαρχόντων χρεών του συνεταιρισμού, ο εξερχόμενος συνεταίρος υποχρεούται να καταβάλλει στο συνεταιρισμό την αναλογία του η οποία υπολογίζεται ανάλογα με τον αριθμό των μερίδων, τις οποίες είχε κατά το χρόνο της εξόδου του, ως προς το σύνολο των συνεταιριστικών μερίδων. Το Διοικητικό Συμβούλιο μπορεί να συμψηφίσει την αναλογία των χρεών του, με την αξία της συνεταιριστικής μερίδας που δικαιούται ο εξερχόμενος συνεταίρος.

**ΑΡΘΡΟ 7**

**ΔΙΚΑΙΩΜΑΤΑ ΜΕΛΩΝ**

Τα μέλη έχουν δικαίωμα :

α. Να μετέχουν των πλεονεκτημάτων τα οποία δημιουργούν οι δραστηριότητες του συνεταιρισμού.

β. Να μετέχουν αυτοπροσώπως στις Γενικές Συνελεύσεις, εάν πρόκειται για φυσικά πρόσωπα ή δια των διορισμένων εκπροσώπων τους στην Ενεργειακή Κοινότητα Λαμίας εφόσον πρόκειται για νομικά πρόσωπα, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, με εξαίρεση τις περιπτώσεις του άρθρου 5/ΚΕΦΑΛΑΙΟ Β’ του παρόντος καταστατικού, να εκλέγουν και να εκλέγονται, να εκφράζουν ελεύθερα τη γνώμη τους, και να υποβοηθούν στη λήψη ορθότερων αποφάσεων.

γ. Να λαμβάνουν γνώση των πρακτικών της Γενικής Συνέλευσης, οποτεδήποτε, και να παίρνουν, με δαπάνες των, αντίγραφα του ισολογισμού και του λογαριασμού κερδών και ζημιών δεκαπέντε (15), τουλάχιστον ημέρες πριν από την υποβολή τους στη Γενική Συνέλευση.

δ. Να συμμετέχουν στα καθαρά κέρδη της χρήσης και στο προϊόν της εκκαθάρισης.

ε. Να διαθέτουν κατά προτεραιότητα τα προϊόντα που παράγουν με κάθε τρόπο ή τις υπηρεσίες που παρέχουν στο συνεταιρισμό και να αμείβονται σύμφωνα με τις τρέχουσες τιμές.

στ. Να προμηθεύονται κατά προτεραιότητα και σε ειδικές τιμές προϊόντα, υπηρεσίες και ενέργεια σε διάφορες μορφές (ηλεκτρισμός, θερμότητα) παραγόμενα από το συνεταιρισμό, σύμφωνα με τις ανάγκες τους, τη δυνατότητα παραγωγής του συνεταιρισμού και τους ισχύοντες νόμους.

**ΑΡΘΡΟ 8**

**ΥΠΟΧΡΕΩΣΕΙΣ ΚΑΙ ΕΥΘΥΝΕΣ ΜΕΛΩΝ**

Τα μέλη της Ενεργειακής Κοινότητας Λαμίας έχουν, μεταξύ των άλλων, και τις εξής υποχρεώσεις:

α. Να υποστηρίζουν ενεργά το έργο και τα συμφέροντα του συνεταιρισμού και να μετέχουν με ζήλο σε όλες τις συλλογικές συνεταιριστικές δραστηριότητες.

β. Να είναι πιστοί πελάτες, ενεργά και δραστήρια μέλη του συνεταιρισμού και να συμβάλλουν στην ανάπτυξη των εργασιών του.

γ. Να γνωστοποιούν, έγκαιρα, τα στοιχεία επικοινωνίας τους, τις νέες διευθύνσεις της κατοικίας ή της έδρας τους, στο συνεταιρισμό.

δ. Να συμμορφώνονται προς τις διατάξεις του παρόντος καταστατικού, τις αποφάσεις των οργάνων του συνεταιρισμού και προς τις διατάξεις των εσωτερικών κανονισμών που αφορούν στις εργασίες του συνεταιρισμού.

ε. Να καταβάλλουν, εμπρόθεσμα, στο ταμείο του συνεταιρισμού τις οφειλές των από συνδρομές, εισφορές, δικαίωμα εγγραφής και συνεταιριστικές μερίδες και να εξοφλούν τις οποιεσδήποτε και από οποιαδήποτε αιτία, ληξιπρόθεσμες υποχρεώσεις των.

στ. Κάθε νέος συνεταίρος υποχρεούται να καταβάλει, εκτός από το ποσό της μερίδας του και εισφορά ανάλογη προς την καθαρή περιουσία του συνεταιρισμού, όπως αυτή προκύπτει από τον ισολογισμό της τελευταίας χρήσης. Η εισφορά αυτή φέρεται σε ειδικό αποθεματικό (άρθρο 4 παρ. 3 Ν. 1667/1986).

Έχουν επίσης τις ακόλουθες ευθύνες :

α. Ευθύνονται απέναντι του συνεταιρισμού και των πιστωτών αυτού, αλληλέγγυα, μέχρι του ποσού της ευθύνης των, όπως αυτή καθορίζεται από το άρθρο 3-ΚΕΦΑΛΑΙΟ Δ του παρόντος καταστατικού.

β. Ευθύνονται για τις υποχρεώσεις του συνεταιρισμού, που αναλήφθηκαν πριν από την εγγραφή των, ως μελών του, μη ισχυούσης αντιθέτου συμφωνίας, καθώς και για τις αποφάσεις της Γενικής Συνέλευσης που πάρθηκαν νόμιμα, έστω και αν πάρθηκαν όταν απουσίαζαν ή διαφωνούσαν. Δεν ευθύνονται όμως για τα χρέη που δημιουργήθηκαν μετά την έξοδό τους (άρθρο 4 παρ. 4 Ν. 1667/1986).

Η σχετική αξίωση παραγράφεται μετά την παρέλευση ενός έτους από την έξοδο του συνεταίρου ή από την περάτωση της πτώχευσης ή της εκκαθάρισης (άρθρο 4 παρ. 4 Ν. 1667/86).

**ΑΡΘΡΟ 9**

**ΟΙΚΕΙΟΘΕΛΗΣ ΑΠΟΧΩΡΗΣΗ**

Μέλος του συνεταιρισμού μπορεί να αποχωρήσει, οποτεδήποτε, μετά την παρέλευση τριών χρόνων, από της εγγραφής του αλλά μόνο στο τέλος της χρήσεως και αφού τηρηθούν οι διατάξεις του άρθρου 2 παρ. 7 του νόμου 1667/1986 δηλαδή κατόπιν σχετικής έγγραφης δήλωσής του η οποία θα υποβληθεί προ τριών, τουλάχιστον μηνών, πριν από το τέλος της οικονομικής χρήσης, προς το Διοικητικό Συμβούλιο.

Στο συνεταίρο που αποχωρεί ή αποκλείεται από το συνεταιρισμό αποδίδεται η συνεταιριστική μερίδα που εισέφερε υπολογιζόμενη σε πραγματικούς όρους, το αργότερο, εντός τριών (3) μηνών από την έγκριση ισολογισμού της χρήσης μέσα στην οποία έγινε η αποχώρηση ή ο αποκλεισμός. Ο συνεταίρος που αποχώρησε ή αποκλείστηκε από το συνεταιρισμό καμία άλλη απαίτηση δεν μπορεί να έχει επί της περιουσίας του συνεταιρισμού.

Συνεταίρος μπορεί να αποχωρήσει του συνεταιρισμού στο τέλος της χρήσης, μη τηρουμένων των παραπάνω προθεσμιών, αν μεταβληθεί ο κύριος σκοπός του συνεταιρισμού ή η ευθύνη από περιορισμένη σε απεριόριστη. Ο επιθυμών να αποχωρήσει, όμως, πρέπει να είναι από αυτούς οι οποίοι δεν ενέκριναν την τροποποίηση και αφού υποβάλλει αίτηση εντός προθεσμίας η οποία δεν είναι δυνατόν να είναι μικρότερη των τριών και μεγαλύτερη των έξι μηνών από την έγκριση της τροποποίησης.

**ΚΕΦΑΛΑΙΟ Γ: ΔΙΟΙΚΗΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ (άρθρα 1-26)**

**ΑΡΘΡΟ 1**

**ΟΡΓΑΝΑ ΔΙΟΙΚΗΣΗΣ**

Όργανα διοίκησης της Ενεργειακής Κοινότητας Λαμίας είναι η Γενική Συνέλευση, το Διοικητικό Συμβούλιο και το Εποπτικό Συμβούλιο.

**ΑΡΘΡΟ 2**

**ΓΕΝΙΚΗ ΣΥΝΕΛΕΥΣΗ**

Η Γενική Συνέλευση αποτελεί το ανώτατο όργανο της Ενεργειακής Κοινότητας Λαμίας. Τα δικαιώματα των μελών για τις υποθέσεις και τις δραστηριότητες της Ενεργειακής Κοινότητας Λαμίας ασκούνται δια της Γενικής Συνελεύσεως των μελών που έχουν εγγραφεί στο μητρώο της και διατηρούν την ιδιότητά τους.

Τα φυσικά πρόσωπα παρίστανται αυτοπροσώπως ή εκπροσωπούνται από άλλα μέλη, τα οποία πρέπει να καταθέτουν πριν τη συνεδρίαση στη Γραμματεία της ΓΣ τη σχετική εξουσιοδότηση, με επικύρωση του γνησίου της υπογραφής.

Τα νομικά πρόσωπα εκπροσωπούνται από το νόμιμο εκπρόσωπό τους, όπως αυτός ορίζεται στο καταστατικό ή στον οργανισμό τους. Τα νομιμοποιητικά τους έγγραφα κατατίθενται στη Γραμματεία της Συνέλευσης, πριν από την έναρξη των εργασιών της.

**ΑΡΘΡΟ 3**

**ΑΡΜΟΔΙΟΤΗΤΕΣ ΓΕΝΙΚΗΣ ΣΥΝΕΛΕΥΣΗΣ**

Η Γενική Συνέλευση αποφασίζει για όλα τα θέματα της Ενεργειακής Κοινότητας που δεν ανήκουν στην αρμοδιότητα άλλων οργάνων (τεκμήριο αρμοδιότητας). Ειδικότερα

α. Ασκεί την ανώτατη εποπτεία επί των υποθέσεων του συνεταιρισμού.

β. Εκλέγει τα μέλη του Διοικητικού Συμβουλίου και Εποπτικού Συμβουλίου

γ. Ανακαλεί τα μέλη των συμβουλίων αυτών, προ της λήξης της θητείας των, αν συντρέξουν λόγοι.

δ. Ελέγχει τη δράση του Διοικητικού και Εποπτικού Συμβουλίου.

ε. Απαλλάσσει από τις ευθύνες των τα συμβούλια, Διοικητικό και Εποπτικό.

στ. Εγκρίνει τον ισολογισμό και τα αποτελέσματα χρήσης του παρελθόντος έτους.

ζ. Κατανέμει τα κέρδη και τις ζημιές και αποφασίζει για το σχηματισμό αποθεματικών κεφαλαίων.

η. Εγκρίνει τις δραστηριότητες του συνεταιρισμού.

θ. Αποφασίζει να διεκδικήσει αξιώσεις κατά των μελών του Διοικητικού και Εποπτικού Συμβουλίου και εκλέγει πληρεξούσιους για την διεξαγωγή ενεργειών κατά των μελών του Εποπτικού Συμβουλίου.

ι. Εγκρίνει τροποποιήσεις του καταστατικού.

ια. Εγκρίνει τους ειδικούς κανονισμούς εργασιών και προσωπικού.

ιβ. Εκλέγει αντιπροσώπους του συνεταιρισμού σε δίκτυα και δευτεροβάθμιες ενώσεις.

ιγ. Αποφασίζει για τη συγχώνευση, παράταση της διάρκειας, διάλυση και αναβίωση του συνεταιρισμού.

ιδ. Αποφασίζει για τη συμμετοχή σε εταιρία και την αποχώρηση από αυτή.

ιε. Με απόφασή της μπορεί να μεταβιβάζει τις αρμοδιότητες των εδαφίων ζ και η του παρόντος άρθρου στο Διοικητικό Συμβούλιο.

**ΑΡΘΡΟ 4**

**ΙΣΟΤΗΤΑ ΜΕΛΩΝ**

Στη Γενική Συνέλευση κάθε συνεταίρος διαθέτει μια μόνο ψήφο, ανεξάρτητα από τον αριθμό συνεταιριστικών μερίδων που κατέχει.

**ΑΡΘΡΟ 5**

**ΣΥΓΚΛΗΣΗ ΓΕΝΙΚΗΣ ΣΥΝΕΛΕΥΣΗΣ**

Η Γενική Συνέλευση συγκαλείται τακτικά ή έκτακτα.

Τακτικά συνέρχεται μέχρι τέλους Απριλίου κάθε χρόνου, έκτακτα δε όταν παρίσταται ανάγκη, κατά την κρίση του Διοικητικού Συμβουλίου ή αν το ζητήσει το Εποπτικό Συμβούλιο ή το ένα δέκατο (1/10) των μελών της Ενεργειακής Κοινότητας αλλά όχι λιγότερα από πέντε μέλη, δια εγγράφου απευθυνόμενου στον Πρόεδρο του Διοικητικού Συμβουλίου στο οποίο ορίζονται τα θέματα που θα συζητηθούν.

Το Διοικητικό Συμβούλιο είναι υποχρεωμένο να συγκαλέσει τη Γενική Συνέλευση εντός 15 ημερών από της παραλαβής του εγγράφου του Εποπτικού Συμβουλίου ή των συνεταίρων και με θέματα που αναφέρονται σε αυτό. Αν παρόλα αυτά δε συγκληθεί η Γενική Συνέλευση, τότε τα μέλη του Συνεταιρισμού, που ζήτησαν τη σύγκλησή της μπορούν να απευθυνθούν στον αρμόδιο Ειρηνοδίκη με αίτησή τους, ο οποίος διατάσσει τη σύγκληση, εκτός αν κρίνει ότι δεν συντρέχει λόγος.

Η πρόσκληση των μελών στη Γενική Συνέλευση τακτική ή έκτακτη περιέχει τον τόπο, την ημέρα, την ώρα της συνεδρίασης και τα θέματα της ημερήσιας διάταξης και γνωστοποιείται στους συνεταίρους επτά (7) τουλάχιστον ημέρες προ της ημερομηνίας συγκλήσεως της Συνέλευσης, με ειδική ανακοίνωση. Προκειμένου περί διάλυσης της Ενεργειακής Κοινότητας η πρόσκληση αποστέλλεται τουλάχιστον προ τριάντα ημερών.

Οι προσκλήσεις γνωστοποιούνται με προσωπική συστημένη επιστολή ή ηλεκτρονικό ταχυδρομείο ή fax και τηρείται σχετική σημείωση σε ειδικό βιβλίο που τηρείται προς τούτο, προκειμένου να αποδεικνύεται η αποστολή τους.

**ΑΡΘΡΟ 6**

**ΣΥΝΕΔΡΙΑΣΗ - ΔΙΑΔΙΚΑΣΙΑ ΛΗΨΗΣ ΑΠΟΦΑΣΕΩΝ - ΨΗΦΟΦΟΡΙΑ**

Η Γενική Συνέλευση βρίσκεται σε απαρτία και συνεδριάζει έγκυρα όταν κατά την έναρξη της συνεδρίασης παρίσταται, με φυσική παρουσία, με αντιπροσώπευση ή και με ηλεκτρονική παρουσία σύμφωνα με την εκάστοτε ισχύουσα νομοθεσία, ο μισός αριθμός των συνεταίρων και επί πλέον ένας. Αφού βεβαιωθεί η απαρτία της Γενικής Συνέλευσης, αυτή θεωρείται ότι βρίσκεται σε απαρτία μέχρι το τέλος των εργασιών της.

Αν δεν επιτευχθεί απαρτία η Γενική Συνέλευση συνέρχεται, αυτοδίκαια, χωρίς άλλη πρόσκληση μετά από επτά (7) ημέρες, την αντίστοιχη ημέρα εκείνης κατά την οποία δεν επιτεύχθηκε απαρτία, στον ίδιο τόπο, την ίδια ώρα και με τα ίδια θέματα ημερήσιας διάταξης. Κατά τη δεύτερη Γενική Συνέλευση βεβαιώνεται η απαρτία εφ' όσον κατά την έναρξη της συνεδρίασης παρίσταται, με φυσική παρουσία με αντιπροσώπευση ή και με ηλεκτρονική παρουσία σύμφωνα με την εκάστοτε ισχύουσα νομοθεσία, το ένα τρίτο (1/3) τουλάχιστον των μελών.

Αν δεν υπάρξει και πάλι απαρτία, η Γενική Συνέλευση συνέρχεται ύστερα από επτά ημέρες χωρίς άλλη πρόσκληση, στον ίδιο τόπο και την ίδια ώρα και αποφασίζει για όλα τα θέματα της αρχικής ημερησίας διάταξης όσα μέλη κι αν παρίστανται, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, όχι όμως λιγότερα από δύο.

Για τη λήψη αποφάσεων που αφορούν τη μεταβολή του ποσού της συνεταιριστικής μερίδας ή της ευθύνης των συνεταίρων, τον αποκλεισμό του συνεταίρου, την παράταση, τη διάλυση, την αναβίωση, τη συγχώνευση του συνεταιρισμού ή τη μεταβολή του τρόπου διανομής των κερδών και την ανάκληση και αντικατάσταση μελών του διοικητικού ή του εποπτικού συμβουλίου και των κατά το άρθρο 12 του Ν. 1667/1986 αντιπροσώπων του συνεταιρισμού, η Συνέλευση βρίσκεται σε απαρτία όταν παρίστανται σε αυτήν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα δύο τρίτα (2/3) των μελών. Η επαναληπτική Συνέλευση για θέματα αυτής της παραγράφου βρίσκεται σε απαρτία όταν είναι παρόν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα μισά συν ένα (1/2 + 1) τουλάχιστον μέλη. Αν δεν υπάρξει και πάλι απαρτία, η δεύτερη επαναληπτική Συνέλευση για θέματα αυτής της παραγράφου, βρίσκεται σε απαρτία όταν είναι παρόν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα ένα τέταρτο (1/4) των μελών. Οι αποφάσεις της Γενικής Συνέλευσης για θέματα αυτής της παραγράφου λαμβάνονται με πλειοψηφία, τουλάχιστον, των τεσσάρων πέμπτων (4/5) των μελών που συγκροτούν την απαρτία της Γενικής Συνέλευσης (Ν. 2166/93).

Η Γενική Συνέλευση συζητά και αποφασίζει για τα θέματα που είναι γραμμένα στην ημερήσια διάταξη. Αν παρίσταται, με φυσική παρουσία, με αντιπροσώπευση ή και με ηλεκτρονική παρουσία σύμφωνα με την εκάστοτε ισχύουσα νομοθεσία, το σύνολο των συνεταίρων, η Γενική Συνέλευση μπορεί να αποφασίζει και για θέματα που δεν περιλαμβάνονται στην πρόσκληση. Στην περίπτωση αυτή η συζήτηση για τα θέματα αυτά αναβάλλεται αν το ζητήσει το ένα εικοστό (1/20) των μελών αλλά όχι λιγότερα από τρία.

Στην αρχή της συνεδρίασης εκλέγεται από τα μέλη ο Πρόεδρος, ο Αντιπρόεδρος και ο Γραμματέας της Συνέλευσης. Έως την εκλογή του Προέδρου τα καθήκοντά του ασκεί ο Πρόεδρος του Διοικητικού Συμβουλίου ή αν αυτός απουσιάζει, ο Αντιπρόεδρος ή μέλος του Διοικητικού Συμβουλίου ή αν δεν παρευρίσκεται κανένας, ένα μέλος του συνεταιρισμού που υποδεικνύεται από την Συνέλευση. Ο Πρόεδρος της Συνέλευσης, στην αρχή κάθε συνεδρίασης ορίζει δύο ψηφολέκτες, αν στην ημερήσια διάταξη περιλαμβάνονται θέματα, για τα οποία θα απαιτηθεί ψηφοφορία. Ο Πρόεδρος της Γενικής Συνέλευσης διευθύνει τις εργασίες της και τις συζητήσεις επί των θεμάτων της ημερήσιας διάταξης κατά την σειρά που έχουν καταχωρηθεί στην πρόσκληση, εκτός αν η Γενική Συνέλευση αποφασίσει, για ειδικούς λόγους, αλλαγή της σειράς αυτών. Δίνει το λόγο στους συνεταίρους που επιθυμούν να ομιλήσουν ή και να υποβάλλουν προτάσεις, και περιορίζει τη διάρκειά του, ανάλογα της σημασίας του υπό συζήτηση θέματος. Για τις συζητήσεις τηρούνται πρακτικά από το Γραμματέα της Συνέλευσης.

Οι αποφάσεις της Γενικής Συνέλευσης λαμβάνονται με απόλυτη πλειοψηφία όσων συμμετέχουν στην ψηφοφορία, με εξαίρεση τις διατάξεις της παραγράφου 2 του παρόντος άρθρου και καταχωρίζονται, με περίληψη των εισηγήσεων και των προτάσεων, στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, των πρακτικών της Γενικής Συνέλευσης, το οποίο είναι ελεύθερα προσιτό σε όλους τους συνεταίρους. Οι αποφάσεις της Γενικής Συνέλευσης είναι υποχρεωτικές για όλους τους συνεταίρους, παρόντες ή διαφωνούντες στη λήψη των ή και απόντες.

Η ψηφοφορία στη Γενική Συνέλευση είναι μυστική και ενεργείται με ψηφοδέλτια, έντυπα ή ηλεκτρονικά σύμφωνα με την εκάστοτε ισχύουσα νομοθεσία, εφόσον αφορά θέματα εκλογής των μελών του Διοικητικού Συμβουλίου και Εποπτικού Συμβουλίου, και αντιπροσώπων σε οργανώσεις ανώτερου βαθμού, την ανάκληση μελών του Διοικητικού και Εποπτικού Συμβουλίου, πριν από τη λήξη της θητείας των, απαλλαγή από ευθύνη, την τροποποίηση του καταστατικού και αναστολή εργασιών ή και διάλυση του συνεταιρισμού, προσωπικά ζητήματα ως και κάθε άλλο θέμα για το οποίο ο νόμος απαιτεί μυστική ψηφοφορία.

Στη μυστική ψηφοφορία απαγορεύεται η παρουσία στην αίθουσα κάθε τρίτου που δεν έχει δικαίωμα ψήφου, με εξαίρεση το έμμισθο προσωπικό του συνεταιρισμού, των συμβούλων του συνεταιρισμού και του εκπροσώπου ή των εκπροσώπων των οργανώσεων ανώτερου βαθμού στις οποίες, τυχόν, ανήκει ο συνεταιρισμός.

Η ψηφοφορία για κάθε άλλο θέμα είναι φανερή και διενεργείται με ονομαστική κλήση ή με ανάταση των χειρών, ή ηλεκτρονικά σύμφωνα με την εκάστοτε ισχύουσα νομοθεσία, ποτέ δε δια βοής.

Τα μέλη του Διοικητικού Συμβουλίου και του Εποπτικού Συμβουλίου δεν έχουν δικαίωμα να ψηφίζουν στα θέματα απαλλαγής από την ευθύνη τους. Επίσης, δεν δικαιούται ψήφο μέλος του συνεταιρισμού στην περίπτωση κατά την οποία η απόφαση που θα ληφθεί αφορά δικαιοπραξία ή έγερση ή κατάργηση δίκης μεταξύ του συνεταιρισμού αφενός και του μέλους, αφετέρου, ή της συζύγου και συγγενών αυτού πρώτου βαθμού.

Την τήρηση των πρακτικών Γενικής Συνέλευσης επιμελείται ο γραμματέας της Συνέλευσης. Τα πρακτικά όπως θα διατυπωθούν τελικά από το γραμματέα, καταχωρίζονται στο οικείο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών υπογραφόμενα από τον ίδιο και από τον Πρόεδρο ή τον Αντιπρόεδρο, εάν ο τελευταίος διηύθυνε τις εργασίες της Γενικής Συνέλευσης.

**ΑΡΘΡΟ 7**

**ΑΚΥΡΟΤΗΤΑ ΑΠΟΦΑΣΕΩΝ ΓΣ**

Απόφαση της Γενικής Συνέλευσης αντίθετη στο Νόμο ή στο παρόν καταστατικό είναι άκυρη. Μέλος που δεν συμφώνησε με απόφαση της Γ.Σ., ή οποιοσδήποτε έχει έννομο συμφέρον δύναται να ασκήσει αγωγή ενώπιον του αρμοδίου Δικαστηρίου, το οποίο έχει την εξουσία να κηρύξει την ακυρότητα. Η αγωγή ασκείται εντός αποσβεστικής προθεσμίας ενός μήνα από τη λήψη της απόφασης. Η απόφαση που κηρύσσει την ακυρότητα, ισχύει έναντι όλων όταν καταστεί τελεσίδικη.

**ΑΡΘΡΟ 8**

**ΔΙΟΙΚΗΤΙΚΟ ΣΥΜΒΟΥΛΙΟ**

Το Διοικητικό Συμβούλιο αποτελείται από πέντε (5) μέλη και συγκροτείται από τον Πρόεδρο, τον Αντιπρόεδρο, τον Γραμματέα, τον Ταμία και ένα Σύμβουλο.

Το Διοικητικό Συμβούλιο μπορεί να καθορίσει με απόφασή του και άλλα αξιώματα που εκείνο κρίνει σκόπιμα για την καλύτερη προώθηση των δραστηριοτήτων του.

**ΑΡΘΡΟ 9**

**ΕΚΛΟΓΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Οι εκλογές για την ανάδειξη του Διοικητικού Συμβουλίου γίνονται με ενιαίο ψηφοδέλτιο.

Η εκλογή του Διοικητικού Συμβουλίου από τη Γενική Συνέλευση ενεργείται με μυστική ψηφοφορία και με ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, στο οποίο καταχωρίζονται τα ονοματεπώνυμα των υποψηφίων μελών του Διοικητικού Συμβουλίου, κατ’ αλφαβητική σειρά.

Κατά την εκλογή των τακτικών μελών του Διοικητικού Συμβουλίου εκλέγονται, επίσης, και ισάριθμα αναπληρωματικά μέλη. Το Διοικητικό Συμβούλιο συνέρχεται εντός 10 ημερών, από την εκλογή του, ύστερα από πρόσκληση του συμβούλου που πλειοψήφησε, σε ειδική συνεδρίαση και εκλέγει, με μυστική ψηφοφορία, τους αξιωματούχους.

Η εκλογή των αξιωματούχων γίνεται, κατά πλειοψηφία, των παρισταμένων τακτικών μελών και δεν μπορεί να είναι λιγότερα των τριών (3). Σε περίπτωση ισοψηφίας για οποιοδήποτε από τα αξιώματα ενεργείται κλήρωση.

Το πρακτικό της ΓΣ για την εκλογή του ΔΣ και το πρακτικό του ΔΣ για τη συγκρότησή του σε σώμα, καθώς και την κατανομή αρμοδιοτήτων εκπροσώπησης υποβάλλονται μέσα σε ένα μήνα για καταχώρηση στο Μητρώο Ενεργειακών Κοινοτήτων του Γ.Ε.Μ.Η. και δεν απαιτείται καταχώρηση στο μητρώο συνεταιρισμών του Ειρηνοδικείου.

**ΑΡΘΡΟ 10**

**ΘΗΤΕΙΑ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Η θητεία του Διοικητικού Συμβουλίου είναι τετραετής.

**ΑΡΘΡΟ 11**

**ΠΑΡΑΔΟΣΗ ΚΑΙ ΠΑΡΑΛΑΒΗ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Μετά τη συγκρότηση του Διοικητικού Συμβουλίου σε σώμα πραγματοποιείται κοινή συνεδρίαση των δύο Συμβουλίων, απερχομένου και νεοεκλεγέντος, κατά την οποία ενεργείται η παράδοση και παραλαβή των διοικητικών και διαχειριστικών στοιχείων της ενεργειακής κοινότητας, για την οποία υπογράφεται πρακτικό από τα μέλη των δύο Διοικητικών Συμβουλίων. Το πρακτικό αυτό καταχωρίζεται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, των πρακτικών συνεδρίασης του Διοικητικού Συμβουλίου και υπογράφεται από τα παριστάμενα μέλη των δύο συμβουλίων.

**ΑΡΘΡΟ 12**

**ΣΥΝΕΔΡΙΑΣΗ – ΛΗΨΗ ΑΠΟΦΑΣΕΩΝ - ΨΗΦΟΦΟΡΙΑ**

Το Διοικητικό Συμβούλιο συνεδριάζει, ύστερα από πρόσκληση του Προέδρου του στην οποία αναγράφονται τα προς συζήτηση θέματα, τακτικά κάθε τρείς μήνες κι έκτακτα όταν υπάρχει ανάγκη και το συγκαλέσει ή το ζητήσει το 1/3, τουλάχιστον, των μελών του, με έγγραφη αίτηση στην οποία πρέπει να αναγράφονται οι λόγοι της σύγκλησης.

Μέλος του Διοικητικού Συμβουλίου όταν απουσιάζει, αδικαιολόγητα, από τρεις συνεχείς συνεδριάσεις εκπίπτει του αξιώματος και για την αντικατάστασή του εφαρμόζονται αναλογικά οι διατάξεις περί αντικατάστασης μέλους του ΔΣ.

Το Διοικητικό Συμβούλιο βρίσκεται σε απαρτία, στις τακτικές ή έκτακτες συνεδριάσεις και συνεδριάζει έγκυρα, όταν τα παρόντα μέλη είναι περισσότερα από τα απόντα. Εκπροσώπηση μελών δεν επιτρέπεται.

Οι αποφάσεις λαμβάνονται κατά πλειοψηφία των παρόντων διατυπώνονται δε με σαφήνεια και καταχωρίζονται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών του Διοικητικού Συμβουλίου. Περιληπτικά καταχωρίζονται, επίσης και οι εκτεθείσες απόψεις του κάθε μέλους για κάθε θέμα.

Σε περίπτωση ισοψηφίας υπερτερεί η ψήφος του Προέδρου.

Μέλος του Διοικητικού Συμβουλίου δεν μετέχει στις συνεδριάσεις, ούτε έχει δικαίωμα ψήφου όταν πρόκειται να συζητηθούν θέματα που αφορούν άμεσα αυτό, σύζυγο ή συγγενή του, μέχρι πρώτου βαθμού.

**ΑΡΘΡΟ 13**

**ΑΝΤΙΚΑΤΑΣΤΑΣΗ ΜΕΛΟΥΣ**

Σε περίπτωση παραίτησης μέλους του Διοικητικού Συμβουλίου ή εξόδου του από αυτό, για οποιοδήποτε λόγο, καλείται το, κατά σειρά επιτυχίας, αναπληρωματικό μέλος, του οποίου η θητεία ταυτίζεται με το υπόλοιπο της θητείας των λοιπών μελών του Διοικητικού Συμβουλίου. Σε κάθε περίπτωση εφαρμόζονται οι διατάξεις των παρ. 3 και 4 του άρθρου 9/ΚΕΦΑΛΑΙΟ Γ του παρόντος καταστατικού.

**ΑΡΘΡΟ 14**

**ΕΥΘΥΝΕΣ, ΥΠΟΧΡΕΩΣΕΙΣ ΜΕΛΩΝ Δ.Σ.**

Τα μέλη του Διοικητικού Συμβουλίου οφείλουν να καταβάλλουν την επιμέλεια που καταβάλλουν στις δικές τους υποθέσεις, κατά τη διαχείριση των υποθέσεων της Ενεργειακής Κοινότητας Λαμίας και είναι, αλληλέγγυα, υπεύθυνα για τις ζημιές, που προήλθαν από πράξεις ή παραλείψεις των καθώς και για την εκπλήρωση των υποχρεώσεων τους, οι οποίες πηγάζουν από το παρόν καταστατικό του συνεταιρισμού και τις αποφάσεις των Γενικών Συνελεύσεων.

Το Διοικητικό Συμβούλιο είναι υποχρεωμένο να παρακολουθεί τις ειδικές επιτροπές ή ομάδες εργασίας οι οποίες έχουν τυχόν συσταθεί, από αυτό ή από τη Γενική Συνέλευση του συνεταιρισμού, για την εκπλήρωση ορισμένου σκοπού ή ορισμένης εργασίας. Η παρακολούθηση του Διοικητικού Συμβουλίου αφορά την έγκαιρη παράδοση της δοθείσης, σε κάθε περίπτωση, εργασίας, εντολής ή έργου.

Τα αξιώματα των μελών του Διοικητικού Συμβουλίου είναι τιμητικά και οι υπηρεσίες τους παρέχονται χωρίς αμοιβή. Κατ' εξαίρεση στα μέλη του Διοικητικού Συμβουλίου μπορεί, με απόφαση της Γενικής Συνέλευσης, να παρέχεται αποζημίωση ανάλογη με το χρόνο απασχόλησής τους, η οποία δεν δημιουργεί δικαιώματα ή αξιώσεις από τις διατάξεις της εργατικής ή ασφαλιστικής νομοθεσίας.

**ΑΡΘΡΟ 15**

**ΑΡΜΟΔΙΟΤΗΤΕΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Το Διοικητικό Συμβούλιο διοικεί την Ενεργειακή Κοινότητα, διαχειρίζεται την περιουσία της και προωθεί τους καταστατικούς της σκοπούς. Οι δραστηριότητες που συνιστούν καταστατικούς σκοπούς της Ενεργειακής Κοινότητας του άρθρου 5/ΚΕΦΑΛΑΙΟ Α του καταστατικού, αναλαμβάνονται, νομικώς ή /και υλικώς, κατά κανόνα από το Διοικητικό Συμβούλιο, εκτός αν ορίζεται διαφορετικά από το καταστατικό.

Ειδικότερα:

* Συγκαλεί τη Γενική Συνέλευση, καθορίζει την ημερήσια διάταξη και αποστέλλει και δημοσιεύει τις προσκλήσεις στα μέλη.
* Εκπροσωπεί την Ενεργειακή Κοινότητα στην Ελλάδα και στο εξωτερικό ενώπιον των Διοικητικών Αρχών και των οργάνων του Κράτους και της Αυτοδιοίκησης, ενώπιον αλλοδαπών κρατών και διοικητικών αρχών και οργάνων, καθώς και διεθνών οργανισμών, φυσικών ή/και νομικών προσώπων ημεδαπών και αλλοδαπών. Επίσης εκπροσωπεί δικαστικώς την Ενεργειακή Κοινότητα ενώπιον όλων των δικαστηρίων, δικαστικών και εισαγγελικών αρχών στην Ελλάδα και στο Εξωτερικό, κάθε βαθμού και δικαιοδοσίας και ενώπιον του Αρείου Πάγου και του Συμβουλίου της Επικρατείας και του Ελεγκτικού Συνεδρίου.
* Κανονίζει τα της εσωτερικής λειτουργίας της Ενεργειακής Κοινότητας, συντάσσει τους εσωτερικούς κανονισμούς και προσδιορίζει κάθε δαπάνη.
* Αποφασίζει την ίδρυση και επέκταση υποκαταστημάτων και γραφείων, όπου κρίνει σκόπιμο.
* Προσδιορίζει τον τρόπο χρησιμοποίησης των διαθεσίμων κεφαλαίων της Ενεργειακής Κοινότητας.
* Εγείρει αγωγές, υποβάλλει μηνύσεις, ασκεί ένδικα μέσα, τακτικά ή έκτακτα, παραιτείται από τέτοιες αγωγές, μηνύσεις και ένδικα μέσα, επάγει και αντεπάγει όρκους, προσβάλλει έγγραφα σαν πλαστά, καταργεί δίκες, συνάπτει συμβιβασμούς δικαστικούς και εξώδικους με οποιουσδήποτε οφειλέτες ή πιστωτές του συνεταιρισμού και με οποιουσδήποτε όρους, συνομολογεί διαιτησίες και διορίζει διαιτητές, ενεργεί και αίρει κατασχέσεις, σε κινητά και ακίνητα και εγγραφές και εξαλείψεις υποθηκών και προσημειώσεων.
* Αγοράζει και πωλεί για λογαριασμό της Ενεργειακής Κοινότητας ηλεκτρονικά ή άλλα μηχανήματα, αυτοκίνητα, ανταλλακτικά, καύσιμα, και οποιαδήποτε άλλα υλικά.
* Αγοράζει και πωλεί για λογαριασμό της Ενεργειακής Κοινότητας ακίνητα ή κινητά και μισθώνει ή εκμισθώνει ακίνητα ή κινητά πράγματα.
* Χορηγεί εμπράγματες ασφάλειες κάθε φύσεως, επί ακινήτων και κινητών (υποθήκες, προσημειώσεις υποθηκών, ενέχυρα κ.λ.π.).
* Εκχωρεί και ενεχυριάζει, με οποιουσδήποτε όρους εγκρίνει, φορτωτικές, συναλλαγματικές, γραμμάτια, χρεωστικές αποδείξεις κατά τρίτων, απαιτήσεις κατά τρίτων, από παροχή υπηρεσιών ή από άλλη αιτία.
* Συνάπτει συμβάσεις με τις τράπεζες για το άνοιγμα πιστώσεων, έκδοση εγγυητικών επιστολών ή πιστώσεων με ανοικτό λογαριασμό, με οποιουσδήποτε όρους εγκρίνει.
* Εκδίδει και οπισθογραφεί επιταγές.
* Εκδίδει, αποδέχεται και οπισθογραφεί και προεξοφλεί συναλλαγματικές και γραμμάτια σε διαταγή.
* Αναλαμβάνει και εισπράττει χρήματα, μερισματαποδείξεις και τοκομερίδια.
* Λαμβάνει δάνεια για λογαριασμό του συνεταιρισμού παρέχει εντολές πληρωμής και αναγνωρίζει υποχρεώσεις, παρέχει εξοφλήσεις και οποιεσδήποτε απαλλαγές.
* Παραλαμβάνει φορτωτικές και συνάπτει κάθε είδους συμβάσεις και συμφωνίες με τρίτους, φυσικά ή νομικά πρόσωπα, ημεδαπά ή αλλοδαπά για την επίτευξη του καταστατικού σκοπού.
* Αποφασίζει στα πλαίσια της υλοποίησης του σκοπού της, τη συμμετοχή της Ε. Κοιν. σε υπάρχουσες ή νεοϊδρυόμενες επιχειρήσεις και την ανάπτυξη νέων δραστηριοτήτων μέσα στα πλαίσια του νόμου, καθώς και τη συμμετοχή σε ενώσεις και ομοσπονδίες του άρθρου 10 του Ν. 4513/2018.
* Προσλαμβάνει και απολύει τους διευθυντές και το εν γένει υπαλληλικό και εργατοτεχνικό προσωπικό και προσδιορίζει τα καθήκοντα και τις αποδοχές τους (εφόσον δεν είναι μέλη του Δ.Σ. οπότε είναι αρμόδια η Γενική Συνέλευση).
* Διορίζει δικηγόρους και άλλους πληρεξούσιους για την εκπροσώπηση του συνεταιρισμού ενώπιον των Δικαστικών και λοιπών Αρχών και Οργανισμών, για τη διενέργεια οποιασδήποτε από τις παραπάνω πράξεις, προσλαμβάνει νομικούς, τεχνικούς και οικονομικούς συμβούλους, διοικεί και διαχειρίζεται την περιουσία της Ενεργειακής Κοινότητας
* Παρέχει πιστώσεις και εγγυήσεις σε τρίτους, φυσικά ή νομικά πρόσωπα με τα οποία συναλλάσσεται η Ενεργειακή Κοινότητα, εφόσον αυτό κρίνεται αναγκαίο για την ευόδωση του σκοπού του.
* Αποφασίζει τη συμμετοχή της Ενεργειακής Κοινότητας σε διαγωνισμούς του Δημοσίου και κάθε φυσικού ή νομικού προσώπου, ιδιωτικού, δημοσίου δικαίου καθώς και διφυούς για θέματα που ανάγονται στους σκοπούς και την εν γένει δραστηριότητά της.
* Κλείνει τα βιβλία της Ενεργειακής Κοινότητας στο τέλος κάθε εταιρικής χρήσεως, καταρτίζει τον ισολογισμό και προτείνει τα μερίσματα που πρέπει να διανεμηθούν στους συνεταίρους, καθώς και τα ποσά που πρέπει να κρατηθούν για το σχηματισμό αποθεματικών κεφαλαίων.
* Στην αρχή κάθε χρόνου καθορίζει το ποσοστό υπεραξίας που θα καταβάλλουν οι νέοι συνεταίροι.
* Έχει τη δυνατότητα να αναθέσει σε ειδικούς τεχνοκράτες, την οργάνωση και τη διοίκηση της Ενεργειακής Κοινότητας. Έχει τη δυνατότητα επίσης να αναθέτει τη σύνταξη ειδικών μελετών για την καλύτερη οργάνωση του συνεταιρισμού, σε ειδικά γραφεία ή άτομα.
* Εγγράφει νέα μέλη και παραπέμπει την εγγραφή στη ΓΣ για έγκριση.

Η παραπάνω απαρίθμηση των δικαιωμάτων του Διοικητικού Συμβουλίου, είναι απλώς ενδεικτική και όχι περιοριστική και κατά συνέπεια το Διοικητικό Συμβούλιο έχει όλες εν γένει τις δραστηριότητες διοικήσεως και εκπροσωπήσεως της Ενεργειακής Κοινότητας, καθώς και της διαχειρίσεως της περιουσίας του, σύμφωνα με όσα ορίζονται στην αρχή του παρόντος άρθρου.

Το Διοικητικό Συμβούλιο, στα πλαίσια οργανώσεως της εσωτερικής λειτουργίας του συνεταιρισμού είναι επίσης αρμόδιο :

* να καθορίζει την οργανωτική διάρθρωση των υπηρεσιών,
* να επιλέγει τα μέλη των επιτροπών και των διοικητικών οργάνων που θα επιλαμβάνονται των επί μέρους θεμάτων,
* να εγκρίνει τους κανονισμούς λειτουργίας των υπηρεσιών,
* να ρυθμίζει, με κανονισμό ή με εγκυκλίους διατάξεις κάθε άλλη διαδικασία για την αποτελεσματικότερη λειτουργία της Ε. Κοιν.,
* να τροποποιεί, όταν υπάρχει ανάγκη, όσα προηγουμένως έχουν θεσμοθετηθεί, από το ίδιο.

Το Διοικητικό Συμβούλιο, δικαιούται με απόφασή του, η οποία πρέπει να καταχωρηθεί στα πρακτικά του και να λαμβάνεται με απόλυτη πλειοψηφία των παρόντων μελών του, που δεν μπορεί να είναι λιγότερα από τρία (3), να μεταβιβάζει τις αρμοδιότητες του εν όλω ή εν μέρει, ή να αναθέτει τη διενέργεια συγκεκριμένων πράξεων της αρμοδιότητάς του σε ένα ή περισσότερα μέλη του ή σε Διευθυντή ή σε άλλον υπάλληλο του συνεταιρισμού, ορίζοντας συγχρόνως, αν κρίνει απαραίτητο, και τους αναπληρωτές τους, σε περίπτωση απουσίας ή κωλύματός τους.

Οι παραιτήσεις των μελών του Διοικητικού Συμβουλίου, των Διευθυντών ή εντεταλμένων συμβούλων και των Διευθυντών της εταιρίας, υποβάλλονται στο Διοικητικό Συμβούλιο.

Τα μέλη του Διοικητικού Συμβουλίου οφείλουν να επιδεικνύουν την επιμέλεια που επιδεικνύουν στις δικές τους υποθέσεις, κατά τη διαχείριση των υποθέσεων της Ενεργειακής Κοινότητας.

**ΑΡΘΡΟ 16**

**ΑΡΜΟΔΙΟΤΗΤΕΣ ΜΕΛΩΝ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Α. Ο Πρόεδρος του Διοικητικού Συμβουλίου :

* Προεδρεύει των συνεδριάσεων του Διοικητικού Συμβουλίου, διευθύνει τις εργασίες και εκθέτει την κατάσταση της Ενεργειακής Κοινότητας και τη δράση του Διοικητικού Συμβουλίου στις Γενικές Συνελεύσεις.
* Συγκαλεί σε συνεδρίαση το Διοικητικό Συμβούλιο, και ύστερα από απόφασή του, τη Γενική Συνέλευση και στέλνει τις σχετικές προσκλήσεις.
* Εισηγείται τα θέματα της ημερήσιας διάταξης, στο Διοικητικό Συμβούλιο ή ορίζει τους ειδικούς εισηγητές.
* Εποπτεύει την καλή εκτέλεση των αποφάσεων του Διοικητικού Συμβουλίου και της Γενικής Συνέλευσης, την πιστή εφαρμογή των διατάξεων του παρόντος καταστατικού και την τήρηση του νόμου.
* Υπογράφει μετά του Γραμματέα τα εξερχόμενα έγγραφα και με τον Ταμία τα γραμμάτια είσπραξης και τα εντάλματα πληρωμών.

Ο Πρόεδρος μπορεί να αναθέτει την υπογραφή ορισμένων εγγράφων ή παραστατικών σε άλλο μέλος του Διοικητικού Συμβουλίου ή σε υπάλληλο του συνεταιρισμού.

Β. Τον Πρόεδρο, όταν απουσιάζει ή κωλύεται, αναπληρώνει σε όλα τα δικαιώματα και τις υποχρεώσεις ο Αντιπρόεδρος του Διοικητικού Συμβουλίου.

Γ. Ο Γραμματέας τηρεί τα πρακτικά των συνεδριάσεων του Διοικητικού Συμβουλίου, τα οποία καταχωρίζει στο οικείο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, διεξάγει την αλληλογραφία και επιμελείται της καλής λειτουργίας των υπηρεσιών, υπογράφει δε μετά του Προέδρου τα εξερχόμενα έγγραφα. Το Διοικητικό Συμβούλιο, με απόφαση του, μπορεί να αναθέσει την τήρηση των πρακτικών των συνεδριάσεων σε υπάλληλο του Συνεταιρισμού.

Δ. Ο Ταμίας ενεργεί τις εισπράξεις και πληρωμές, με βάση διπλότυπες αποδείξεις είσπραξης και πληρωμής, τα οποία υπογράφονται από τον ίδιο και τον Πρόεδρο ή από τους νόμιμους αναπληρωτές των. Τα τραπεζικά παραστατικά κατάθεσης προς λογαριασμούς τρίτων, ενέχουν θέση αποδείξεων πληρωμής, συμπεριλαμβανόμενων και των παραστατικών για πληρωμές που διενεργούνται με ηλεκτρονική μεταφορά χρημάτων μέσω τραπέζης (web-banking). Αν η διεξαγωγή της ταμιακής υπηρεσίας, λόγω του εύρους της, ανατεθεί από το Διοικητικό Συμβούλιο σε υπαλληλικό προσωπικό του συνεταιρισμού ο Ταμίας έχει την ευθύνη της παρακολούθησης αυτών και τη συμμόρφωση των με τα οριζόμενα από το παρόν καταστατικό, τις αποφάσεις της Γενικής Συνέλευσης, τον κανονισμό εργασιών και τις εντολές του Διοικητικού Συμβουλίου.

Το υπαλληλικό προσωπικό, το εντεταλμένο για τη διεξαγωγή της ταμειακής υπηρεσίας, είναι συνυπόλογο και συνυπεύθυνο με τον Ταμία για κάθε ταμειακή ανωμαλία.

Ο Ταμίας επιμελείται της τήρησης του βιβλίου Ταμείου, της διαφύλαξης των χρηματογράφων, των δικαιολογητικών των εισπράξεων και πληρωμών καθώς και της σύνταξης μηνιαίων καταστάσεων ενημερώσεως του Διοικητικού Συμβουλίου και Εποπτικού Συμβουλίου επί της οικονομικής καταστάσεως του συνεταιρισμού.

Εισπράξεις του συνεταιρισμού πέραν από τις απαιτούμενες για την πληρωμή των τρεχουσών υποχρεώσεων του, με μέριμνα του Ταμία, κατατίθενται στο όνομα του συνεταιρισμού, σε μία ή περισσότερες Τράπεζες ή υποκαταστήματά τους, με τις οποίες συναλλάσσεται ο συνεταιρισμός ή επενδύονται σε χρεόγραφα με απόφαση του Διοικητικού Συμβουλίου.

Η ανάληψη καταθέσεων από τις Τράπεζες γίνεται είτε με έκδοση επιταγών σε διαταγή οποιουδήποτε, που υπογράφονται από τον Πρόεδρο και τον Ταμία, είτε από ειδικά εξουσιοδοτημένο, με απόφαση του Διοικητικού Συμβουλίου, πρόσωπο.

Για την ανάληψη χρημάτων, εκ χορηγούμενων δανείων προς το συνεταιρισμό, απαιτείται απόφαση του Διοικητικού Συμβουλίου στην οποία πρέπει να καθορίζεται το αναλαμβανόμενο ποσό και να εξουσιοδοτούνται οι εκπρόσωποι του συνεταιρισμού, να υπογράφουν κάθε σχετικό έγγραφο.

Η είσπραξη των, στο όνομα της Ενεργειακής Κοινότητας, εμβασμάτων, εντολών, ταχυδρομικών επιταγών κ.λ.π. γίνεται με υπογραφή του Προέδρου και του Ταμία ή με υπογραφή του προσώπου ειδικά εξουσιοδοτημένου από αυτούς.

Καταρτίζει στην αρχή κάθε χρόνου τον ισολογισμό του παρελθόντος έτους, το λογαριασμό κερδών και ζημιών και τον προϋπολογισμό του τρέχοντος έτους, τους οποίους και εισηγείται στο Διοικητικό Συμβούλιο και τη Γενική Συνέλευση.

Σε περίπτωση που τα καθήκοντα του Ταμία ανατεθούν σε υπάλληλο της Ε. Κοιν, το Διοικητικό Συμβούλιο, με απόφασή του, καθορίζει την εγγύηση που πρέπει να καταθέσει ο υπάλληλος.

**ΑΡΘΡΟ 17**

**ΕΠΟΠΤΙΚΟ ΣΥΜΒΟΥΛΙΟ**

Το Εποπτικό Συμβούλιο αποτελείται από τρία (3) μέλη και συγκροτείται από τον Πρόεδρο, τον Αντιπρόεδρο και ένα Σύμβουλο.

**ΑΡΘΡΟ 18**

**ΕΚΛΟΓΗ ΕΠΟΠΤΙΚΟΥ ΣΥΜΒΟΥΛΙΟΥ**

Η εκλογή του Εποπτικού Συμβουλίου από τη Γενική Συνέλευση ενεργείται, ταυτόχρονα, με την εκλογή του Διοικητικού Συμβουλίου, με μυστική ψηφοφορία, με ενιαίο ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, στο οποίο καταχωρίζονται τα ονοματεπώνυμα των υποψηφίων μελών του. Κατά την εκλογή των τριών (3) τακτικών μελών του Εποπτικού Συμβουλίου εκλέγονται ισάριθμα αναπληρωματικά μέλη. Το Εποπτικό Συμβούλιο εκ των τακτικών μελών αναλαμβάνει τα καθήκοντά του, μετά την εκλογή του, και στην πρώτη συνεδρίαση εκλέγει μεταξύ των μελών του τον Πρόεδρο και τον Αντιπρόεδρο. Απαγορεύεται να εκλεγούν ως μέλη του Εποπτικού Συμβουλίου υπάλληλοι άλλων οργανισμών που ασκούν παρεμφερείς προς το συνεταιρισμό εργασίες. Δεν μπορούν να εκλεγούν μέλη του Εποπτικού Συμβουλίου πρόσωπα τα οποία είναι συγγενείς εξ αίματος ή αγχιστείας μέχρι Β' βαθμού με μέλη του Διοικητικού Συμβουλίου. Το ίδιο ισχύει, αναλογικά και για τα μέλη του Δ.Σ. Το ίδιο πρόσωπο δεν μπορεί να μετέχει και στο Διοικητικό και στο Εποπτικό Συμβούλιο.

**ΑΡΘΡΟ 19**

**ΘΗΤΕΙΑ ΕΠΟΠΤΙΚΟΥ ΣΥΜΒΟΥΛΙΟΥ**

Η θητεία του Εποπτικού Συμβουλίου συμπίπτει χρονικά με τη θητεία του Διοικητικού Συμβουλίου.

**ΑΡΘΡΟ 20**

**ΣΥΝΕΔΡΙΑΣΕΙΣ ΕΠΟΠΤΙΚΟΥ ΣΥΜΒΟΥΛΙΟΥ**

Το Εποπτικό Συμβούλιο συνέρχεται σε συνεδρίαση ύστερα από πρόσκληση του Προέδρου ή όταν αυτός κωλύεται από τον αναπληρωτή του, τακτικά μεν ανά τρίμηνο, έκτακτα δε, όταν παρίσταται ανάγκη.

Ο Πρόεδρος του Εποπτικού Συμβουλίου, με απόφαση του Συμβουλίου του, μπορεί να καλέσει το Διοικητικό Συμβούλιο σε κοινή, μετά του Εποπτικού Συμβουλίου, συνεδρίαση για λήψη αποφάσεων επί ζητημάτων τα οποία κρίνονται ως ιδιαίτερης βαρύτητας.

Την κοινή συνεδρίαση των Συμβουλίων, Εποπτικού και Διοικητικού, μπορεί να επιδιώξει και το Διοικητικό Συμβούλιο. Των κοινών συνεδριάσεων των δύο Συμβουλίων προεδρεύει ο Πρόεδρος του Εποπτικού Συμβουλίου, τηρούνται πρακτικά με φροντίδα ενός εκ των μελών του Διοικητικού ή Εποπτικού που ορίζεται από αυτόν και τα οποία καταχωρίζονται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών του Εποπτικού Συμβουλίου. Τα πρακτικά υπογράφονται από τα μέλη των Συμβουλίων, Διοικητικού και Εποπτικού, που πήραν μέρος στην κοινή συνεδρίαση.

**ΑΡΘΡΟ 21**

**ΑΠΑΡΤΙΑ, ΑΠΟΦΑΣΕΙΣ ΕΠΟΠΤΙΚΟΥ ΣΥΜΒΟΥΛΙΟΥ**

Το Εποπτικό Συμβούλιο βρίσκεται σε απαρτία, κατά τις τακτικές ή έκτακτες συνεδριάσεις του, όταν τα παρόντα μέλη είναι περισσότερα από τα απόντα. Οι αποφάσεις που λαμβάνονται, διατυπώνονται με σαφήνεια και καταχωρίζονται στο βιβλίο πρακτικών συνεδριάσεων του Εποπτικού Συμβουλίου. Περιληπτικά, επίσης, καταχωρίζονται και οι εκτεθείσες απόψεις των μελών για κάθε θέμα.

**ΑΡΘΡΟ 22**

**ΑΝΤΙΚΑΤΑΣΤΑΣΗ ΜΕΛΟΥΣ ΕΠΟΠΤΙΚΟΥ ΣΥΜΒΟΥΛΙΟΥ**

Σε περίπτωση παραίτησης αξιωματούχου ή μέλους του Εποπτικού Συμβουλίου ή εξόδου αυτού για οποιοδήποτε λόγο από αυτό, καλείται το εκλεγμένο αναπληρωματικό μέλος, του οποίου η θητεία ταυτίζεται με το υπόλοιπο της θητείας των μελών του Εποπτικού Συμβουλίου. Σε περίπτωση παραίτησης ή εξόδου αξιωματούχου εφαρμόζεται η διάταξη του άρθρου 18/ΚΕΦΑΛΑΙΟ Γ του παρόντος καταστατικού.

**ΑΡΘΡΟ 23**

**ΕΥΘΥΝΗ - ΥΠΟΧΡΕΩΣΕΙΣ ΜΕΛΩΝ ΕΠΟΠΤΙΚΟΥ ΣΥΜΒΟΥΛΙΟΥ**

Το Εποπτικό Συμβούλιο ευθύνεται για την παρακολούθηση και επιτήρηση των πράξεων του Διοικητικού Συμβουλίου και είναι υποχρεωμένο όπως υποβάλλει, κάθε φορά, έκθεση στη Γενική Συνέλευση ή να προτείνει, κατά την κρίση του, ενδεικνυόμενα μέτρα προώθησης των σκοπών και δραστηριοτήτων της Ενεργειακής Κοινότητας

Ευθύνεται για τον έλεγχο του επίσημου ισολογισμού, του λογαριασμού κερδών και ζημιών και της απογραφής, επιθεωρεί τα βιβλία και έγγραφα, ελέγχει τις δαπάνες του συνεταιρισμού και τα παραστατικά των στοιχεία και ενεργεί κάθε πράξη η οποία, κατά την κρίση του, επιβάλλεται για την περιφρούρηση των συμφερόντων του συνεταιρισμού. Επί του ετήσιου ισολογισμού και του διαχειριστικού ελέγχου τον οποίο διενεργεί, υποχρεούται να καταρτίσει έκθεση για την Γενική Συνέλευση.

Τα μέλη του Εποπτικού Συμβουλίου ευθύνονται για κάθε πταίσμα κατά την εκτέλεση των καθηκόντων τους.

**ΑΡΘΡΟ 24**

**ΑΡΜΟΔΙΟΤΗΤΕΣ ΕΠΟΠΤΙΚΟΥ ΣΥΜΒΟΥΛΙΟΥ**

Για την διενέργεια του λογιστικού και διαχειριστικού ελέγχου μπορεί να διορίσει έως τρεις ειδικούς συμβούλους ή εμπειρογνώμονες. Το Εποπτικό Συμβούλιο αν διαπιστώσει παραβάσεις του Νόμου, του παρόντος καταστατικού και των αποφάσεων της Γενικής Συνέλευσης ή παρατυπίες ως προς την διαχείριση υποδεικνύει στο Διοικητικό Συμβούλιο την άρση και θεραπεία τους και συγκαλεί Γενική Συνέλευση όταν θεωρεί ότι πρόκειται για σοβαρές παραβάσεις ή παρατυπίες που μπορεί να βλάψουν τα συμφέροντα της Ενεργειακής Κοινότητας

**ΑΡΘΡΟ 25**

**ΥΠΟΚΑΤΑΣΤΑΣΗ ΔΣ**

Το Εποπτικό Συμβούλιο εκπροσωπεί την Ενεργειακή Κοινότητα στις περιπτώσεις κατά τις οποίες το Διοικητικό Συμβούλιο ή τα μέλη αυτού είναι συμβαλλόμενοι ή διάδικοι απέναντι του συνεταιρισμού.

**ΑΡΘΡΟ 26**

**ΑΡΧΑΙΡΕΣΙΕΣ ΓΙΑ ΤΗΝ ΕΚΛΟΓΗ ΔΣ ΚΑΙ ΕΣ**

Οι εκλογές για την ανάδειξη των μελών του Διοικητικού Συμβουλίου, τακτικών και αναπληρωματικών, και των μελών του Εποπτικού Συμβουλίου, τακτικών και αναπληρωματικών, ενεργούνται από τριμελή Εφορευτική Επιτροπή η οποία εκλέγεται από την Γενική Συνέλευση.

Όσοι επιθυμούν να εκλεγούν ως μέλη των Συμβουλίων αυτών υποχρεούνται να υποβάλλουν στο συνεταιρισμό έγγραφη αίτηση τρεις (3) τουλάχιστον εργάσιμες ημέρες προ της πρώτης Γενικής Συνέλευσης. Δε μπορεί να θέσει υποψηφιότητα όποιος κατέστη υπερήμερος στις υποχρεώσεις του απέναντι στο συνεταιρισμό από οποιαδήποτε οφειλή ή όποιος διώκεται δικαστικώς ή έχει εναχθεί για παράνομες και επιζήμιες ενέργειες εις βάρος της Ενεργειακής Κοινότητας

Τα ονόματα όλων των υποψηφίων συμβούλων συμπεριλαμβάνονται σε ένα ενιαίο ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, με αλφαβητική σειρά, χωριστά για το Διοικητικό Συμβούλιο και χωριστά για το Εποπτικό. Το ψηφοδέλτιο, κατά τον τρόπο αυτό, συντάσσεται έγκαιρα από το Διοικητικό Συμβούλιο και διανέμεται, προ της ψηφοφορίας, στους εκλογείς συνεταίρους, οι οποίοι δια του σταυρού προτίμησης, θα προκρίνουν μεταξύ των υποψηφίων επτά ως τακτικά μέλη του Διοικητικού Συμβουλίου και ισάριθμα ως αναπληρωματικά, και για το Εποπτικό Συμβούλιο τρία (3) ως τακτικά μέλη και ισάριθμα αναπληρωματικά. Άλλο ψηφοδέλτιο δε γίνεται δεκτό από την Εφορευτική Επιτροπή.

Κάθε μέλος του συνεταιρισμού ψηφίζει μέχρι 3 υποψηφίους της προτίμησής του, για το Διοικητικό και έναν υποψήφιο για το Εποπτικό Συμβούλιο, με σταυρό που σημειώνεται δίπλα στο όνομα κάθε υποψηφίου.

Από το ψηφοδέλτιο αναδεικνύονται ως τακτικά και αναπληρωματικά μέλη και των δύο Συμβουλίων αυτοί που έλαβαν τους περισσότερους σταυρούς προτίμησης. Ως τακτικά μέλη αναδεικνύονται οι εκ των εκλεγέντων λαβόντες τους περισσότερους σταυρούς προτίμησης. Σε περίπτωση ισοψηφίας γίνεται κλήρωση και εκλέγεται αυτός που ευνοήθηκε από τον κλήρο.

Με το ίδιο ψηφοδέλτιο και κατά τον ίδιο τρόπο εκλέγονται και οι τακτικοί και αναπληρωματικοί αντιπρόσωποι της Ενεργειακής Κοινότητας σε ενώσεις και ομοσπονδίες Ενεργειακών Κοινοτήτων ανώτερου βαθμού των οποίων ο συνεταιρισμός ήθελε αποτελέσει μέλος.

Για τα θέματα τα οποία αφορούν την εκλογή προς ανάδειξη μελών του Διοικητικού και Εποπτικού Συμβουλίου καθώς και αντιπροσώπων του συνεταιρισμού για οργανώσεις ανώτερου βαθμού, η Εφορευτική Επιτροπή συντάσσει και παραδίδει στο συνεταιρισμό σχετικό πρακτικό, το οποίο καταχωρίζει στο πρακτικό της Γενικής Συνέλευσης.

**ΚΕΦΑΛΑΙΟ Δ: ΟΙΚΟΝΟΜΙΚΗ ΔΙΑΧΕΙΡΙΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ (Άρθρα 1-18)**

**ΑΡΘΡΟ 1**

**ΚΕΦΑΛΑΙΑ**

Τα κεφάλαια του συνεταιρισμού απαρτίζονται από :

α. Τις συνεταιριστικές μερίδες

β. Το τακτικό αποθεματικό κεφάλαιο

γ. Το έκτακτο αποθεματικό κεφάλαιο

δ. Το ειδικό αποθεματικό κεφάλαιο

ε. Το δικαίωμα εγγραφής, τις συνδρομές και τις εισφορές

στ. Τις δωρεές και τα έσοδα από οποιαδήποτε άλλη αιτία που αποκτήθηκαν νόμιμα ζ. Τα λαμβανόμενα δάνεια

**ΑΡΘΡΟ 2**

**ΣΥΝΕΤΑΙΡΙΣΤΙΚΗ ΜΕΡΙΔΑ**

Κάθε μέλος συμμετέχει υποχρεωτικά στο κεφάλαιο της Ενεργειακής Κοινότητας, το οποίο ανέρχεται κατά τη σύνταξη του παρόντος σε 20.000 Ευρώ.

Η αξία της συνεταιριστικής μερίδας ορίζεται στο ποσό των 2.000 Ευρώ και ο συνεταίρος υποχρεούται να καταβάλλει την αξία της από την ημερομηνία υποβολής της αίτησης εγγραφής στην Ενεργειακή Κοινότητα.

Η συνεταιριστική μερίδα είναι αδιαίρετη και ίση για όλους τους συνεταίρους.

Η συνεταιριστική μερίδα δεν υπόκειται σε κατάσχεση για χρέη των συνεταίρων προς τρίτους.

Κάθε μέλος, ανεξάρτητα από τον αριθμό των συνεταιριστικών μερίδων που κατέχει συμμετέχει στη ΓΣ με μία μόνο ψήφο.

Κάθε μέλος της Ε. Κοιν. υποχρεούται μόλις εγγραφεί να αποκτήσει μια συνεταιριστική μερίδα. Επιτρέπεται κάθε συνεταίρος να αποκτήσει μέχρι πέντε (5) προαιρετικές μερίδες, με απόφαση του Διοικητικού Συμβουλίου και ανώτερο όριο συμμετοχής στο συνεταιριστικό κεφάλαιο το 20%, με εξαίρεση τους ΟΤΑ που μπορούν να συμμετέχουν με 40%.

Η αξία κάθε προαιρετικής μερίδας είναι ίση με την αξία της υποχρεωτικής.

Σε περίπτωση κατά την οποία αυξηθεί το ποσό της συνεταιριστικής μερίδας, οι κάτοχοι προαιρετικών μερίδων, οι οποίοι δεν επιθυμούν να καταβάλλουν την αύξηση των προαιρετικών μερίδων, δικαιούνται να ζητήσουν τη μείωση του αριθμού των μερίδων αυτών. Η αξία όμως του συνόλου των προαιρετικών μερίδων πρέπει να είναι πολλαπλάσια της αξίας της υποχρεωτικής μερίδας.

Τίτλος της συνεταιριστικής μερίδας αποτελεί η υπογραμμένη διπλότυπη απόδειξη είσπραξης από το συνεταιρισμό της αξίας της.

Η συνεταιριστική μερίδα μεταβιβάζεται μόνο σε συνεταίρους. Η μεταβίβαση της συνεταιριστικής μερίδας σε τρίτους, επιτρέπεται μόνο κατόπιν απόφασης του Διοικητικού Συμβουλίου. Το Διοικητικό Συμβούλιο αρνείται τη μεταβίβαση, εφ' όσον στο πρόσωπο του τρίτου δεν συντρέχουν οι προϋποθέσεις που απαιτούνται για την είσοδο του συνεταίρου. Ομοίως το ΔΣ δεν συναινεί στη μεταβίβαση όταν εξαιτίας αυτής παύει να συντρέχει μια από τις προϋποθέσεις τοπικότητας που τάσσει ο νόμος και το καταστατικό.

Σε περίπτωση θανάτου συνεταίρου ισχύει το άρθρο 5./Κεφάλαιο Β του παρόντος καταστατικού. Δεν επιτρέπεται η καταβολή των συνεταιριστικών μερίδων στους κληρονόμους του αποθανόντος συνεταίρου αν δεν εξοφληθούν όλα τα χρέη του, από οποιαδήποτε αιτία, προς το συνεταιρισμό, ο οποίος δικαιούται να προβαίνει σε συμψηφισμό των χρεών με τις οφειλόμενες συνεταιριστικές μερίδες.

Απαγορεύεται στην Ενεργειακή Κοινότητα να αγοράζει ή να δέχεται ως ενέχυρο τις συνεταιριστικές μερίδες των μελών του.

Κάθε νέος συνεταίρος, εκτός από το ποσό των συνεταιριστικών μερίδων, υποχρεούται να καταβάλλει στο συνεταιρισμό : α. Το δικαίωμα εγγραφής του άρθρου 7/Κεφάλαιο Δ του παρόντος, το οποίο φέρεται σε ειδικό αποθεματικό. β. Εισφορά ανάλογη προς την καθαρή περιουσία του συνεταιρισμού, με βάση τον ισολογισμό της τελευταίας χρήσης (υπεραξία). Στην αρχή κάθε χρόνου το Δ.Σ. θα καθορίζει το ποσό της υπεραξίας που θα ισχύει για ολόκληρο το χρόνο, με βάση τις οικονομικές συνθήκες και την υπάρχουσα, κάθε φορά, καθαρή περιουσία του συνεταιρισμού. Την υπεραξία υποχρεούνται να καταβάλλουν και παλαιοί συνεταίροι, εφ' όσον θελήσουν να αποκτήσουν προαιρετικές μερίδες.

Τα Ιδρυτικά μέλη κατά την αρχική σύσταση μετέχουν ως ακολούθως:

Α. Ο «Δήμος Λαμιέων» με τέσσερεις συνεταιριστικές μερίδες.

Β. Η «Δημοτική Επιχείρηση Ύδρευσης Αποχέτευσης Λαμίας» με δύο συνεταιριστικές μερίδες.

Γ. Η «Δημοτική Κοινωφελής Επιχείρηση Δήμου Λαμιέων» με δύο συνεταιριστικές μερίδες.

Δ Το «Δημοτικό Περιφερειακό Θέατρο Ρούμελης ( ΔΗ.ΠΕ.ΘΕ.Ρ)», με μία συνεταιριστική μερίδα.

Ε. Οι «Χώροι Στάθμευσης Λαμίας - Μονομετοχική Δημοτική ΑΕ» με μία συνεταιριστική μερίδα.

**ΑΡΘΡΟ 3**

**ΕΥΘΥΝΗ ΣΥΝΕΤΑΙΡΩΝ**

Κάθε συνεταίρος ευθύνεται απέναντι στην Ενεργειακή Κοινότητα και των πιστωτών της αλληλέγγυα και εις ολόκληρο για ποσό ίσο προς την αξία των μερίδων του.

**ΑΡΘΡΟ 4**

**ΤΑΚΤΙΚΟ ΑΠΟΘΕΜΑΤΙΚΟ**

Από τα πλεονάσματα εκάστης χρήσης της Ενεργειακής Κοινότητας Λαμίας παρακρατείται το 10% για το σχηματισμό του τακτικού αποθεματικού. Επιπλέον πόροι για το σχηματισμό του τακτικού αποθεματικού κεφαλαίου είναι οι συνδρομές, μηνιαίες και ετήσιες και τα εκ χαριστικής αιτίας έσοδα εφόσον δεν ορίσθηκε ειδικότερος προορισμός αυτών.

Τα πλεονάσματα της χρήσης δεν διανέμονται στα μέλη αλλά παραμένουν στην Ενεργειακή Κοινότητα υπό τη μορφή αποθεματικών και διατίθενται για τους σκοπούς της με απόφαση της ΓΣ. Το τακτικό αποθεματικό κεφάλαιο χρησιμοποιείται για τις εργασίες του συνεταιρισμού και για την κάλυψη ενδεχομένων ζημιών του και διανέμεται μόνο μετά τη διάλυση του συνεταιρισμού, μεταξύ των μελών που υπάρχουν κατά τη διάλυση και αυτών που εξήλθαν από το συνεταιρισμό πριν από ένα χρόνο, ή των κληρονόμων τους, ανάλογα με τις μερίδες του καθενός.

Μετά την παρακράτηση του τακτικού αποθεματικού, μέρος των πλεονασμάτων χρήσης της Ενεργειακής Κοινότητας διατίθεται, κατόπιν απόφασης της ΓΣ, για δράσεις κοινής ωφέλειας τοπικού χαρακτήρα.

**ΑΡΘΡΟ 5**

**ΕΚΤΑΚΤΟ ΑΠΟΘΕΜΑΤΙΚΟ**

Το έκτακτο αποθεματικό κεφάλαιο σχηματίζεται :

α. Από το 10% των ετήσιων καθαρών κερδών κατά τα πρώτα έτη της λειτουργίας του συνεταιρισμού, εάν αυτό κριθεί αναγκαίο και μέχρις ότου το κεφάλαιο φθάσει το ποσό του συνόλου των συνεταιριστικών μερίδων.

β. Από τα έσοδα που αποκτώνται από δωρεές ή από χαριστικές αιτίες υπέρ ειδικότερων σκοπών του συνεταιρισμού.

Το έκτακτο αποθεματικό κεφάλαιο χρησιμοποιείται για την ευόδωση των δραστηριοτήτων του συνεταιρισμού ή την ανάπτυξη των εργασιών του.

**ΑΡΘΡΟ 6**

**ΕΙΔΙΚΟ ΑΠΟΘΕΜΑΤΙΚΟ**

Αυτό σχηματίζεται από τα δικαιώματα εγγραφής των συνεταίρων και από την εισφορά των νέων εισερχόμενων συνεταίρων. Το αποθεματικό αυτό μπορεί να χρησιμοποιηθεί για την ανάπτυξη των εργασιών του συνεταιρισμού ή για οποιοδήποτε σκοπό ήθελε κρίνει το Διοικητικό Συμβούλιο.

**ΑΡΘΡΟ 7**

**ΔΙΚΑΙΩΜΑ ΕΓΓΡΑΦΗΣ**

Το δικαίωμα εγγραφής στο συνεταιρισμό καθορίζεται με απόφαση του Διοικητικού Συμβουλίου του συνεταιρισμού. Μέχρι την εκλογή του πρώτου Διοικητικού Συμβουλίου, το δικαίωμα εγγραφής ορίζεται σε εξήντα (60) Ευρώ.

**ΑΡΘΡΟ 8**

**ΣΥΝΔΡΟΜΕΣ**

Με απόφαση του Διοικητικού Συμβουλίου καθορίζεται η καταβολή και το ύψος μηνιαίας, εξαμηνιαίας ή ετήσιας συνδρομής των συνεταίρων προς το συνεταιρισμό.

**ΑΡΘΡΟ 9**

**ΕΙΣΦΟΡΕΣ**

Με απόφαση της Γενικής Συνέλευσης και για την αντιμετώπιση ειδικών αναγκών του συνεταιρισμού ή κάλυψη ζημιών καθορίζεται το ποσό της εισφοράς των συνεταίρων προς το συνεταιρισμό και ο τρόπος καταβολής.

**ΑΡΘΡΟ 10**

**ΔΙΑΘΕΣΗ ΤΩΝ ΚΑΘΑΡΩΝ ΚΕΡΔΩΝ**

Τα καθαρά κέρδη του συνεταιρισμού διατίθενται για το σχηματισμό τακτικού, έκτακτου ή ειδικού αποθεματικού και για τη διανομή στους συνεταίρους.

Ειδικότερα:

* Αφαιρείται ποσοστό δέκα (10) τουλάχιστον τις εκατό για το σχηματισμό του, κατά νόμου, τακτικού αποθεματικού. Η κράτηση αυτή παύει να είναι υποχρεωτική όταν το τακτικό αποθεματικό εξισωθεί με τη συνολική αξία των συνεταιριστικών μερίδων.
* Αφαιρείται ποσό καθοριζόμενο, κάθε φορά από τη Γενική Συνέλευση για το σχηματισμό εκτάκτου ή ειδικού αποθεματικού και το υπόλοιπο που απομένει, μετά την αφαίρεση των αποθεματικών, διανέμεται στους συνεταίρους κατ' αναλογία προς τα ημεροευρώ των ονομαστικών αξιών των μερίδων κάθε συνεταίρου. Με τον όρο ημεροευρώ εννοείται το άθροισμα των γινομένων: αριθμός μερίδων που αποκτήθηκαν σε συγκεκριμένη ημερομηνία επί την ονομαστική τους αξία επί τον αριθμό των ημερών από την κτήση των μερίδων μέχρι το τέλους του έτους στη χρήση του οποίου αναφέρεται η διάθεση των κερδών.
* Ο χρόνος, ο τρόπος και η έναρξη καταβολής των μερισμάτων στους συνεταίρους καθορίζονται με απόφαση του Διοικητικού Συμβουλίου.
* Το μέρος των κερδών που δε διανέμεται, διατίθεται με αποφάσεις της Γενικής Συνέλευσης για τους σκοπούς του συνεταιρισμού.
* Σε καμία περίπτωση δεν επιτρέπεται η διανομή κερδών της χρήσεως πριν από την αφαίρεση τυχόν ζημιών που εμφανίζονται στα βιβλία του συνεταιρισμού και προέκυψαν σε προηγούμενες, αλλά και στην τρέχουσα χρήση.

**ΑΡΘΡΟ 11**

**ΛΟΓΙΣΤΙΚΟ ΕΤΟΣ**

Η διαχειριστική περίοδος αρχίζει την 1η Ιανουαρίου και λήγει την 31η Δεκεμβρίου. Ειδικά, η πρώτη διαχειριστική περίοδος λήγει την 31η Δεκεμβρίου του επόμενου έτους από την χρονολογία της νόμιμης έγκρισής του και την καταχώριση του στο Μητρώο Αστικών Συνεταιρισμών που τηρείται στο αρμόδιο Ειρηνοδικείο.

**ΑΡΘΡΟ 12**

**ΛΟΓΙΣΤΙΚΕΣ ΥΠΟΧΡΕΩΣΕΙΣ**

Κατά τη λήξη κάθε χρόνου κλείνονται τα λογιστικά βιβλία, διενεργείται η απογραφή, καταρτίζεται ο ισολογισμός και υποβάλλονται από τις αρμόδιες υπηρεσίες του συνεταιρισμού στο Διοικητικό Συμβούλιο, όχι όμως πέραν του διμήνου από το τέλος της χρήσεως.

Το Διοικητικό Συμβούλιο, μετά των προτάσεων του περί διανομής των κερδών ή καλύψεως των ζημιών, υποβάλλει αυτές στο Εποπτικό Συμβούλιο για έλεγχο τουλάχιστον τριάντα ημέρες πριν από τη σύγκληση της τακτικής Γενικής Συνέλευσης. Το Εποπτικό Συμβούλιο αφού ελέγξει τις ετήσιες οικονομικές καταστάσεις, τους λογαριασμούς και τις προτάσεις του Διοικητικού Συμβουλίου καταρτίζει την έκθεσή του για την Γενική Συνέλευση, την οποία διαβιβάζει με όλα τα σχετικά προς τον Πρόεδρο του Διοικητικού Συμβουλίου. Ο Πρόεδρος καταθέτει την απογραφή και τις ετήσιες οικονομικές καταστάσεις μετά των αναλυτικών πινάκων των λογαριασμών αυτών, τις, προς την Γενική Συνέλευση, προτάσεις του και την έκθεση του Εποπτικού Συμβουλίου στο κατάστημα του συνεταιρισμού δέκα πέντε (15) ημέρες, τουλάχιστον, πριν από την ημερομηνία σύγκλησης της Γενικής Συνέλευσης.

Τα μέλη του συνεταιρισμού, με την πρόσκληση για την Γενική Συνέλευση, ειδοποιούνται για την κατάθεση των προαναφερόμενων λογαριασμών και δικαιούνται να λάβουν γνώση αυτών.

**ΑΡΘΡΟ 13**

**ΕΤΗΣΙΕΣ ΟΙΚΟΝΟΜΙΚΕΣ ΚΑΤΑΣΤΑΣΕΙΣ - ΠΡΟΫΠΟΛΟΓΙΣΜΟΣ**

Οι ετήσιες οικονομικές καταστάσεις περιέχουν όλους τους λογαριασμούς του καθολικού και συνοδεύονται υπό πινάκων αναλυτικών των λογαριασμών αυτών καθώς και ανάλυσης του λογαριασμού κερδών και ζημιών.

Ο προϋπολογισμός πρέπει να περιέχει τα βέβαια έσοδα αναλυτικά, καθώς και τα προϋπολογισμένα έξοδα τα οποία σε καμία περίπτωση δεν επιτρέπεται να υπερβαίνουν τα προϋπολογισθέντα έσοδα.

**ΑΡΘΡΟ 14**

**ΛΟΓΙΣΤΙΚΑ ΚΑΙ ΛΟΙΠΑ ΒΙΒΛΙΑ**

Ο συνεταιρισμός τηρεί τα βιβλία που προβλέπει η φορολογική νομοθεσία και επί πλέον:

α. Βιβλίο μητρώου των μελών στο οποίο καταχωρίζονται με χρονολογική σειρά η ημερομηνία εγγραφής, το ονοματεπώνυμο, το πατρώνυμο, η διεύθυνση κατοικίας, ο αριθμός των μερίδων και η αξία τους και η χρονολογία τυχόν διαγραφής των μελών.

β. Βιβλίο πρακτικών της Γενικής Συνέλευσης.

γ. Βιβλίο πρακτικών συνεδριάσεων του Διοικητικού Συμβουλίου.

δ. Βιβλίο πρακτικών συνεδριάσεων του Εποπτικού Συμβουλίου.

Τα βιβλία υπό στοιχεία α` έως δ`, έντυπα ή ηλεκτρονικά σύμφωνα με την εκάστοτε ισχύουσα νομοθεσία, θεωρούνται πριν από τη χρήση τους από τον ειρηνοδίκη στην Περιφέρεια του οποίου εδρεύει ο συνεταιρισμός.

Ο ισολογισμός και ο λογαριασμός αποτελεσμάτων χρήσης, μαζί με την έκθεση του ΔΣ και των ελεγκτών δημοσιεύονται στο Γ.Ε.Μ.Η. εντός μηνός από την έγκρισή τους από την ετήσια ΓΣ.

**ΑΡΘΡΟ 15**

**ΕΜΜΙΣΘΟ ΠΡΟΣΩΠΙΚΟ ΔΙΟΙΚΗΤΙΚΟ, ΔΙΑΧΕΙΡΙΣΤΙΚΟ ΠΡΟΣΩΠΙΚΟ**

Για την κανονική διεξαγωγή των εργασιών του συνεταιρισμού και ανάλογα με τις αναπτυσσόμενες ανάγκες του προσλαμβάνεται, με απόφαση του Διοικητικού Συμβουλίου, το απαραίτητο υπαλληλικό προσωπικό και καθορίζεται η αμοιβή του.

Είναι δυνατόν επίσης, να ανατεθούν παράλληλα καθήκοντα και να γίνουν αποσπάσεις και μετατάξεις προσωπικού από τα μέλη του συνεταιρισμού.

**ΑΡΘΡΟ 16**

**ΔΙΑΡΘΡΩΣΗ, ΟΡΓΑΝΩΣΗ ΥΠΗΡΕΣΙΩΝ**

Η διάρθρωση και η οργάνωση των υπηρεσιών του συνεταιρισμού, κατά τρόπο που να εξασφαλίζεται η έγκαιρη και αποδοτική διεξαγωγή των εργασιών αυτού και η εύρυθμη λειτουργία του, ρυθμίζονται με εσωτερικό κανονισμό ο οποίος εγκρίνεται από την Γενική Συνέλευση.

Ο κανονισμός προβλέπει και περί των αρμοδιοτήτων και εξουσιοδοτήσεων στα Διευθυντικά στελέχη και υπαλλήλους, καθώς και στους συμβούλους του συνεταιρισμού.

**ΑΡΘΡΟ 17**

**ΤΡΟΠΟΠΟΙΗΣΗ ΤΟΥ ΚΑΤΑΣΤΑΤΙΚΟΥ**

Το παρόν καταστατικό μπορεί να τροποποιηθεί με απόφαση, ειδικά προς το σκοπό αυτό συγκαλούμενης Γενικής Συνελεύσεως, η οποία λαμβάνεται με την απαρτία και πλειοψηφία που προβλέπονται, στο άρθρο 3/Κεφάλαιο Γ του παρόντος και στο άρθρο 5 του Ν. 1667/86, όπως αυτό τροποποιήθηκε με το Ν. 2166/93.

**ΑΡΘΡΟ 18**

**ΜΕΤΑΒΑΤΙΚΗ ΔΙΑΤΑΞΗ**

Αν μέχρι τη σύγκληση της πρώτης Γενικής Συνέλευσης κριθεί αναγκαία η τροποποίηση του παρόντος καταστατικού, η τροποποίηση θα γίνει από τη Γενική Συνέλευση των ιδρυτικών μελών.

Ο συνεταιρισμός έχει σφραγίδα κυκλική με την επωνυμία του και το χρόνο ίδρυσής του.

Για κάθε περίπτωση που δεν προβλέπεται από το παρόν καταστατικό έχουν εφαρμογή οι διατάξεις των νόμων περί αστικών συνεταιρισμών, του εμπορικού νόμου και του Αστικού Κώδικα.

**ΚΕΦΑΛΑΙΟ Ε: ΔΙΑΛΥΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ(Άρθρα 1-2)**

**ΑΡΘΡΟ 1**

**ΔΙΑΛΥΣΗ**

Η Ενεργειακή Κοινότητα διαλύεται στις ακόλουθες περιπτώσεις:

α. Αν μειωθεί ο αριθμός των μελών της κάτω από τρία ή αν παύσουν να ισχύουν οι προϋποθέσεις εντοπιότητας που τάσσονται με το καταστατικό, κατ’ α. 2§3 του Ν. 4513/2018 και δεν συμπληρωθούν ή αντικατασταθούν τα μέλη εντός τριμήνου, σύμφωνα με τις ως άνω διατάξεις

β. Αν αποφασίσει η Γενική Συνέλευση γ. Αν κηρυχθεί σε πτώχευση.

Η διάλυση καταχωρείται στο μητρώο συνεταιρισμών του Ειρηνοδικείου Λαμίας

**ΑΡΘΡΟ 2**

**ΕΚΚΑΘΑΡΙΣΗ - ΑΝΑΒΙΩΣΗ**

Τη διάλυση ακολουθεί η εκκαθάριση.

Αν ο συνεταιρισμός κηρυχθεί σε πτώχευση ακολουθείται η διαδικασία του πτωχευτικού κώδικα.

Την εκκαθάριση διενεργούν δύο (2) εκκαθαριστές που ορίζονται από τη γενική συνέλευση. Η Ενεργειακή Κοινότητα λογίζεται ότι εξακολουθεί να υφίσταται και μετά τη λύση της για όσο χρόνο διαρκεί η εκκαθάριση. Κατά την εκκαθάριση διεκπεραιώνονται οι εκκρεμείς υποθέσεις και ιδίως εισπράττονται οι απαιτήσεις, ρευστοποιείται η περιουσία και πληρώνονται τα χρέη της Ενεργειακής Κοινότητας. Από το τυχόν θετικό υπόλοιπο της εκκαθάρισης, επιστρέφονται στα μέλη οι δοθείσες συνεταιριστικές μερίδες και οι εισφορές τους. Το υπόλοιπο που απομένει διανέμεται στα μέλη, αναλογικά με τη συμμετοχή τους στο συνεταιριστικό κεφάλαιο.

Αν η Ενεργειακή Κοινότητα διαλύθηκε λόγω πτώχευσής της, η οποία όμως ανακλήθηκε ή περατώθηκε με συμβιβασμό, είναι δυνατή η αναβίωσή της με απόφαση της γενικής συνέλευσης. Σε περίπτωση διάλυσης για έναν από τους λόγους που προβλέπει το άρθρο 1/ΚΕΦΑΛΑΙΟ Ε του παρόντος η αναβίωση είναι δυνατή, αν μέσα σε τρεις μήνες συμπληρωθεί ο απαιτούμενος ελάχιστος αριθμός μελών και ακολουθήσει μέσα σε ένα μήνα απόφαση της γενικής συνέλευσης που συγκαλείται εκτάκτως για να αποφασίσει για την αναβίωση του συνεταιρισμού. Σε περίπτωση αναβίωσης λογίζεται ότι ο συνεταιρισμός δεν έχει ποτέ διαλυθεί. Η αναβίωση αποκλείεται όταν έχει αρχίσει η διανομή του υπολοίπου.

**ΣΤ. ΕΙΔΙΚΕΣ, ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ (άρθρα 1-4)**

**ΑΡΘΡΟ 1**

**ΟΡΙΣΜΟΣ ΠΡΟΣΩΡΙΝΗΣ ΔΙΟΙΚΗΤΙΚΗΣ ΕΠΙΤΡΟΠΗΣ**

Ορίζεται προσωρινή διοικητική επιτροπή, η οποία θα μεριμνήσει για την έγκριση του καταστατικού, μετά την οποία θα συγκαλέσει εντός 30 ημερών την πρώτη Γενική Συνέλευση για την ανάδειξη των οργάνων Διοίκησης. Η προσωρινή διοικητική επιτροπή είναι πενταμελής και απαρτίζεται από τα ακόλουθα πρόσωπα:

Α) ……………….

Β) .......................

Γ)……………………

Δ)……………….

Ε)………………………

**ΑΡΘΡΟ 2**

**ΛΗΞΗ ΠΡΩΤΗΣ ΔΙΑΧΕΙΡΙΣΤΙΚΗΣ ΧΡΗΣΗΣ – ΕΛΕΓΚΤΕΣ**

Η πρώτη διαχειριστική χρήση θα λήξει την 31-12-2020. Ελεγκτές αυτής ορίζονται οι ……...........

**ΑΡΘΡΟ 3**

**ΣΥΜΜΕΤΟΧΗ ΣΕ ΕΝΩΣΕΙΣ – ΟΜΟΣΠΟΝΔΙΑ**

Επιτρέπεται η συμμετοχή της «Ενεργειακής Κοινότητας Λαμίας» σε ένωση ενεργειακών συνεταιρισμών ή/ και σε Ομοσπονδία Ενεργειακών Συνεταιρισμών Ελλάδος, σύμφωνα με τη διάταξη του α. 10 του Ν. 4513/2018. Τη σχετική απόφαση λαμβάνει η Γενική Συνέλευση.

**ΑΡΘΡΟ 4**

**ΣΥΜΜΕΤΟΧΗ ΣΕ ΕΝΩΣΕΙΣ – ΟΜΟΣΠΟΝΔΙΑ**

Επιτρέπεται με απόφαση της ΓΣ η ένταξη της Ενεργειακής Κοινότητας στο Ν. 4399/2016 καθώς και σε άλλα προγράμματα χρηματοδοτούμενα από πόρους Εθνικούς ή της Ευρωπαϊκής Ένωσης ή άλλους, σχετικά με τους σκοπούς τους.

**ΤΕΛΙΚΗ ΔΙΑΤΑΞΗ**

Το παρόν καταστατικό αποτελείται από 65 άρθρα, συντάχθηκε σύμφωνα με τις διατάξεις του Ν. 1667/86 "περί Αστικών Συνεταιρισμών" όπως αυτός τροποποιήθηκε και ισχύει μέχρι σήμερα.

Το παρόν καταστατικό αναγνώστηκε και εγκρίθηκε από την Ιδρυτική Συνέλευση των μελών, που συνήλθε στη Λαμία, την …/…/2019, αποκτά νομική προσωπικότητα και θα ισχύει με την καταχώρηση του στο Μητρώο Ενεργειακών Κοινοτήτων του ΓΕΜΗ του Ν.3410/2005.

Η Ιδρυτική Συνέλευση των μελών, εξέλεξε τα παρακάτω πέντε (5) μέλη ως προσωρινή Διοικούσα Επιτροπή, η οποία θα μεριμνήσει για τη καταχώρηση του παρόντος καταστατικού και τη σύγκληση της πρώτης Γενικής Συνέλευσης, η οποία θα συγκροτηθεί από τα ιδρυτικά μέλη και όσα μέλη, μέχρι τη σύγκλησή της, έχουν υποβάλλει αίτηση εγγραφής κι εγκριθεί από την προσωρινή Διοικούσα Επιτροπή κι εξοφλήσουν, όπως και τα ιδρυτικά μέλη, τη συνεταιριστική τους μερίδα.

Η προσωρινή Διοικούσα Επιτροπή, μέχρι την εκλογή της αιρετής Διοίκησης από την πρώτη Γενική Συνέλευση των μελών, θα εκπροσωπεί την Ενεργειακή Κοινότητα και θα επιμεληθεί των τρεχουσών υποθέσεων της Ενεργειακής Κοινότητας. Μέσα σε αποκλειστική προθεσμία τριών (3) μηνών από την καταχώρηση στο Μητρώο των Ε.Κοιν., θα προσκομιστεί στο ΓΕΜΗ, το πρακτικό της προσωρινής Διοικούσας Επιτροπής ή του Διοικητικού Συμβουλίου για την πιστοποίηση καταβολής του συνεταιριστικού κεφαλαίου.

**Η ΕΚΛΕΓΕΙΣΑ ΠΡΟΣΩΡΙΝΗ ΔΙΟΙΚΟΥΣΑ ΕΠΙΤΡΟΠΗ**

Η εκλεγείσα προσωρινή Διοικούσα Επιτροπή αποτελείται από τους:

1. …………….
2. ……………
3. …………..
4. …………..
5. …………

**ΤΑ ΙΔΡΥΤΙΚΑ ΜΕΛΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ**

**Για το ΔΗΜΟ ΛΑΜΙΕΩΝ Για τη ΔΕΥΑ ΛΑΜΙΑΣ**

**Ο ΔΗΜΑΡΧΟΣ Ο ΑΝΤΙΠΡΟΕΔΡΟΣ ΤΟΥ Δ.Σ.**

**…………………………….. ……….…………………..**

**Για τη ΔΗΜΟΤΙΚΗ ΚΟΙΝΩΦΕΛΗ Για το «ΔΗΜΟΤΙΚΟ ΠΕΡΙΦΕΡΕΙΑΚΟ ΕΠΙΧΕΙΡΗΣΗ ΔΗΜΟΥ ΛΑΜΙΕΩΝ ΘΕΑΤΡΟ ΡΟΥΜΕΛΗΣ»**

**Ο Πρόεδρος του Δ.Σ. Η ΑΝΤΙΠΡΟΕΔΡΟΣ ΤΟΥ Δ.Σ.**

**…….…………………………….. ….……………………………..**

**Για τους ΧΩΡΟΥΣ ΣΤΑΘΜΕΥΣΗΣ**

**ΜΟΝΟΜΕΤΟΧΙΚΗ ΔΗΜΟΤΙΚΗ ΑΕ**

**Ο Πρόεδρος του Δ.Σ.**

**……………………………..**